Source: http://www.europarl.europa.eu/doceo/document/A-8-2015-0215_MT.html
Timestamp: 2019-12-06 16:12:45+00:00
Document Index: 1247699

Matched Legal Cases: ['art(10', 'art;\n65', 'art, 94', 'art, 2000', 'art;\n8', 'art(4', 'art, 94']

RAPPORT dwar l-effiċjenza fl-użu tar-riżorsi: lejn ekonomija ċirkolari
Proċedura : 2014/2208(INI)
Ċiklu relatat mad-dokument : A8-0215/2015
338k 267k
dwar l-effiċjenza fl-użu tar-riżorsi: lejn ekonomija ċirkolari
‒ wara li kkunsidra l-Komunikazzjoni tal-Kummissjoni "Tranżizzjoni għal ekonomija ċirkolari: Programm ta' skart żero għall-Ewropa" (COM(2014)0398),
‒ wara li kkunsidra l-Komunikazzjoni tal-Kummissjoni dwar "Opportunitajiet għall-effiċjenza fir-riżorsi fis-settur tal-bini" (COM(2014)0445),
– wara li kkunsidra l-Komunikazzjoni tal-Kummissjoni dwar "Pjan ta’ Azzjoni Ekoloġiku għall-SMEs: Għajnuna għall-SMEs biex isarrfu l-isfidi ambjentali f’opportunitajiet tan-negozju" (COM(2014)0440);
– wara li kkunsidra l-Komunikazzjoni tal-Kummissjoni bit-titolu "Qafas Strateġiku għal Unjoni tal-Enerġija Reżiljenti b’Politika dwar it-Tibdil fil-Klima li tħares ’il quddiem" (COM(2015)0080),
‒ wara li kkunsidra l-Komunikazzjoni tal-Kummissjoni "Nibnu s-Suq Uniku għall-Prodotti Ekoloġiċi – Niffaċilitaw tagħrif aħjar dwar il-prestazzjoni ambjentali tal-prodotti u tal-organizzazzjonijiet" (COM(2013)0196),
– wara li kkunsidra l-Komunikazzjoni tal-Kummissjoni dwar "Ninnovaw għal Tkabbir Sostenibbli: Bijoekonomija għall-Ewropa" (COM(2012)0060),
‒ wara li kkunsidra l-Komunikazzjoni tal-Kummissjoni dwar "Pjan Direzzjonali għal Ewropa b’Użu Effiċjenti tar-Riżorsi" (COM(2011)0571),
‒ wara li kkunsidra l-Komunikazzjoni mill-Kummissjoni dwar "Ewropa li tuża r-riżorsi b’effiċjenza – Inizjattiva ewlenija taħt l-Istrateġija Ewropa 2020" (COM(2011)0021),
‒ wara li kkunsidra l-Komunikazzjoni tal-Kummissjoni dwar "Ewropa 2020 – Strateġija għal tkabbir intelliġenti, sostenibbli u inklussiv" (COM(2010)2020),
– wara li kkunsidra r-riżoluzzjoni tiegħu tat-12 ta’ Diċembru 2013 dwar l-Ekoinnovazzjoni – impjiegi u tkabbir permezz tal-politika ambjentali(1)1,
– wara li kkunsidra r-Riżoluzzjoni tiegħu tal-14 ta’ Jannar 2014 dwar strateġija Ewropea għall-iskart tal-plastik fl-ambjent(2)2,
‒ wara li kkunsidra r-Riżoluzzjoni tiegħu tal-24 ta’ Mejju 2012 dwar Ewropa li tuża r-riżorsi b’effiċjenza(3)3,
‒ wara li kkunsidra r-Riżoluzzjoni tiegħu tat-13 ta’ Settembru 2011 dwar strateġija effettiva tal-materja prima għall-Ewropa(4)4,
‒ wara li kkunsidra s-Seba' Programm ta' Azzjoni għall-Ambjent,
– wara li kkunsidra l-Istrateġija għal Żvilupp Sostenibbli tal-UE (2006) u r-rieżami tal-2009,
‒ wara li kkunsidra l-konklużjonijiet tal-Kunsill tal-Ambjent dwar "Tħaddir tas-Semestru Ewropew u l-Istrateġija Ewropa 2020 - Reviżjoni ta’ nofs it-terminu" tat-28 ta’ Ottubru 2014,
– wara li kkunsidra r-rapport ta’ sinteżi mill-Aġenzija Ewropea għall-Ambjent dwar "L-Ambjent Ewropew - l-istat u l-prospetti 2015",
‒ wara li kkunsidra l-Konvenzjoni dwar id-Diversità Bijoloġika (KDB),
‒ wara li kkunsidra l-Inkjesta tal-UNEP (Programm tan-Nazzjonijiet Uniti għall-Ambjent) dwar it-Tfassil ta’ Sistema Finanzjarja Sostenibbli,
‒ wara li kkunsidra l-konklużjonijiet tal-Bord Internazzjonali għar-Riżorsi tal-UNEP dwar "Riskji Ambjentali u Sfidi tal-Flussi u Ċikli Antropoġeniċi tal-Metalli" (2013),
‒ wara li kkunsidra l-konklużjonijiet tal-Bord Internazzjonali għar-Riżorsi tal-UNEP dwar "Diżakkoppjament tal-użu tar-riżorsi naturali u l-impatti ambjentali mit-tkabbir ekonomiku" (2011),
‒ wara li kkunsidra l-opinjoni tal-Kumitat Ekonomiku u Soċjali Ewropew tal-10 ta’ Diċembru 2014(5)5,
‒ wara li kkunsidra l-opinjoni tal-Kumitat tar-Reġjuni tat-12 ta’ Frar 2015,(6)6,
– wara li kkunsidra l-Artikolu 52 tar-Regoli ta’ Proċedura tiegħu,
– wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza ta’ l-Ikel u l-opinjonijiet tal-Kumitat għall-Impjiegi u l-Affarijiet Soċjali u tal-Kumitat għall-Industrija, ir-Riċerka u l-Enerġija (A8-0215/2015),
A. billi l-użu eċċessiv tar-riżorsi huwa l-kawża ewlenija ta’ diversi perikli ambjentali, bħat-tibdil fil-klima, id-deżertifikazzjoni, id-deforestazzjoni, it-telf tal-bijodiversità u d-dgħajfien tas-servizzi tal-ekosistemi; billi l-ekonomija dinjija tuża daqs 1.5 pjaneti f’riżorsi biex tipproduċi output globali u tassorbi l-iskart u din iċ-ċifra hija stmata li tilħaq l-ekwivalenti ta’ żewġ pjaneti f’riżorsi sal-2030;
B. billi l-Ewropa hija aktar dipendenti fuq ir-riżorsi importati minn kwalunkwe reġjun ieħor fid-dinja u billi ħafna riżorsi se jkunu eżawriti fi żmien relattivament qasir; billi l-kompetittività tal-Ewropa tista’ tiżdied b’mod sinifikanti billi jkollha aktar valur miżjud minn riżorsi fl-ekonomija u tippromwovi provvista sostenibbli ta’ materjali minn sorsi Ewropej; billi barra minn hekk, bħala kontribuzzjoni għas-sigurtà tal-provvista ta’ materja prima, is-sħubiji għall-innovazzjoni bejn l-industrija u l-qasam tal-ġestjoni tal-iskart u r-riċerka għar-riċiklabbiltà ta’ materja prima importanti għandhom jissaħħu;
C. billi l-bidla għal ekonomija ċirkolari hija essenzjalment kwistjoni ta’ ekonomija, li tikkonċerna l-aċċess għall-materja prima, jew id-disponibbiltà tagħha, ir-riindustrijalizzazzjoni u d-diġitalizzazzjoni ulterjuri tal-Ewropa, il-ħolqien ta’ impjiegi ġodda u l-isfidi tal-klima, l-insikurezza tal-enerġija u l-iskarsezza tar-riżorsi; billi l-investiment f’ekonomija ċirkolari għalhekk jista’ jkun kompletament kompatibbli mal-aġenda tal-Kummissjoni għall-impjiegi, it-tkabbir u l-kompetittività u għandu l-potenzjal li joħloq sitwazzjoni vantaġġjuża għall-partijiet interessati kollha involuti;
D. billi l-effiċjenza tar-riżorsi għandha tikkunsidra wkoll u tkun koerenti ma’ tħassib dwar sostenibbiltà usa inklużi dimensjonijiet ambjentali, etiċi, ekonomiċi u soċjali;
E. billi l-miri u l-azzjonijiet ta’ prijorità definittivi stabbiliti fis-Seba' Programm ta’ Azzjoni Ambjentali huma ta’ natura vinkolanti;
F. billi l-Programm Ambjentali tal-Organizzazzjoni għal Kooperazzjoni u Żvilupp Ekonomiku (OECD) sab li "l-effikaċja ambjentali ta’ approċċi volontarji hija ta’ spiss dubjuża, u l-effiċjenza ekonomika hija ġeneralment baxxa"(7)7;
G. billi t-tranżizzjoni lejn ekonomija ċirkolari teħtieġ tibdil sistemiku, li jaffettwa lill-partijiet interessati kollha fil-katina tal-valur, u innovazzjonijiet sostanzjali fit-teknoloġija, in-negozji u s-soċjetà b’mod ġenerali;
H. billi ċ-ċittadini, in-negozji żgħar u l-awtoritajiet pubbliċi lokali għandhom rwol speċjali biex jiżguraw l-effiċjenza tar-riżorsi u jippromwovu d-diżakkoppjament bejn it-tkabbir ekonomiku u l-konsum tar-riżorsi;
I. billi ekonomija ċirkolari li tiffunzjona sew teħtieġ negozji kompetittivi, u billi n-negozji huma fihom infushom il-forzi fit-tranżizzjoni għal ekonomija ċirkolari;
J. billi huwa importanti li l-SMEs jitpoġġew fil-qalba tal-istrateġija tal-effiċjenza tar-riżorsi peress li jammontaw għal 99 % tal-intrapriżi tal-UE u jimpjegaw 2/3 mill-forza tax-xogħol;
K. billi pakkett ta’ ekonomija ċirkolari Ewropew ambizzjuż joħloq opportunitajiet ta’ negozju, jiżgura aċċess għall-materja prima, itawwal l-użu produttiv tagħha (permezz tal-użu mill-ġdid, manifatturar mill-ġdid, riċiklaġġ jew bħala partijiet li jinbidlu), jiggarantixxi proċessi ta’ riċiklaġġ ta’ kwalità għolja ladarba tasal għal tmiem ħajjitha, kif ukoll jittratta l-prodotti sekondarji kollha u l-iskart bħala flussi ta’ riżorsi ta’ valur għal aktar użu;
L. billi l-provvista sostenibbli u responsabbli ta’ materja prima primarja hija kruċjali sabiex tinkiseb effiċjenza tar-riżorsi u jintlaħqu l-objettivi ta’ ekonomija ċirkolari;
M. billi jeħtieġ li jiġu żviluppati swieq għall-materja prima sekondarja sabiex jintlaħqu objettivi dwar l-effiċjenza fir-riżorsi u ekonomija ċirkolari;
N. billi l-Parlament talab lill-Kummissjoni ripetutament biex tistabbilixxi indikaturi u miri legalment vinkolanti għall-effiċjenza fir-riżorsi;
O. billi l-eliminazzjoni ta’ sustanzi kimiċi tossiċi, li għalihom hemm jew ser jiġu żviluppati alternattivi aktar sikuri f’konformità mal-leġiżlazzjoni attwali dwar il-prodotti kimiċi, għandha rwol ċentrali fil-bini ta’ ekonomija ċirkolari;
P. billi d-data tal-Eurostat dwar l-ipproċessar tal-iskart urban fl-UE 28 turi b’mod ċar li għad m'hemmx kundizzjonijiet ekwi fil-politika tal-iskart u li l-implimentazzjoni u l-infurzar tal-leġiżlazzjoni eżistenti tinvolvi sfidi sinifikanti;
Q. billi bħala medja, 40 % biss mill-iskart solidu jintuża mill-ġdid jew jiġi riċiklat, il-bqija jintrema kollu fil-miżbliet jew jinħaraq;
R. billi l-produzzjoni u l-konsum ta’ prodotti tal-ikel agrikoli jammontaw għal sehem sinifikanti mill-użu tar-riżorsi, b’impatti sinifikanti fuq l-ambjent, is-saħħa pubblika, is-saħħa tal-annimali u l-benessri tal-annimali; billi jinħtieġu soluzzjonijiet sostenibbli biex jindirizzaw l-ineffiċjenzi fir-riżorsi tal-ikel b’mod olistiku;
S. billi t-tneħħija tas-sussidji ta’ ħsara għall-ambjent, inklużi s-sussidji diretti u indiretti għall-karburanti fossili, tnaqqas l-emissjonijiet tal-gassijiet serra b’mod sostanzjali, tgħin fil-ġlieda kontra t-tibdil fil-klima u tippermetti l-adozzjoni tal-ekonomija ċirkolari;
1. Jilqa’ l-komunikazzjoni tal-Kummissjoni bit-titolu 'Tranżizzjoni għal ekonomija ċirkolari: Programm ta' skart żero għall-Ewropa' (COM(2014)0398); japprova l-approċċ tal-Kummissjoni rigward it-tfassil u l-innovazzjoni favur ekonomija ċirkolari, l-istabbiliment ta' qafas ta’ politika biex tappoġġa l-effiċjenza fir-riżorsi, l-iffissar ta’ mira dwar l-effiċjenza fir-riżorsi kif deskritt fil-komunikazzjoni u d-deskrizzjoni ta’ qafas politiku speċifiku biex l-SMEs ikunu jistgħu jsarrfu l-isfidi ambjentali f’opportunitajiet tan-negozju ambjentalment sostenibbli; jenfasizza li jinħtieġu miżuri leġiżlattivi għal tranżizzjoni lejn ekonomija ċirkolari, u jistieden lill-Kummissjoni tressaq proposta ambizzjuża dwar ekonomija ċirkolari sal-aħħar tal- 2015, kif imħabbar fil-Programm ta’ Ħidma tagħha għall-2015;
2. Jenfasizza li l-indirizzar tal-iskarsezza tar-riżorsi jeħtieġ it-tnaqqis fl-estrazzjoni u l-użu tar-riżorsi u diżakkoppjament assolut tat-tkabbir mill-użu tar-riżorsi naturali – bidla sistemika li teħtieġ backcasting tal-azzjonijiet meħtieġa minn perspettiva ta’ sostenibbiltà għall-2050 u t-teħid ta' azzjoni immedjata;
3. Jenfasizza l-produzzjoni u l-konsum bħala oqsma li għandhom jiġu indirizzati b’tali mod li tkun żgurata l-koerenza mal-miri ta’ żvilupp sostenibbli usa';
4. Ifakkar li, minkejja titjib fl-użu effiċjenti tar-riżorsi li diġà seħħ, tkabbir kontinwu fil-produzzjoni sebaq dawn il-kisbiet fl-effiċjenza u l-estrazzjoni tar-riżorsi għadha qed tiżdied b’mod drammatiku madwar id-dinja, għalhekk hemm ħtieġa urġenti għal tnaqqis globali fl-estrazzjoni u l-użu tar-riżorsi sabiex jingħeleb l-effett ta’ riperkussjoni; iħeġġeġ lill-Kummissjoni tipproponi miżuri xierqa;
5. Ifakkar li l-ilma, kemm bħala riżorsa naturali użata fi proċessi ta’ produzzjoni kif ukoll bħala beni pubbliku, għandu jiġi kkunsidrat meta jiġu kkalkulati ċ-ċifri tal-konsum ta’ materja prima u għandu jintuża b’mod effiċjenti;
6. Jenfasizza li t-titjib tal-użu tar-riżorsi permezz ta' rekwiżiti tad-disinn aħjar u permezz ta' leġiżlazzjoni dwar l-iskart li tiżgura ċaqliq 'il fuq fil-ġerarkija tal-iskart (biex b'hekk titrawwem il-prevenzjoni tal-iskart, l-użu mill-ġdid, il-preparazzjoni għall-użu mill-ġdid u r-riċiklaġġ), jistgħu jġibu ammont sostanzjali ta' tfaddil nett għan-negozji tal-UE, l-awtoritajiet pubbliċi u l-konsumaturi, stmat għal EUR 600 biljun, jew 8 % tal-fatturat annwali, filwaqt li jnaqqsu l-emissjonijiet totali tal-gassijiet serra annwali bi 2-4 %; jenfasizza li jekk il-produttività tar-riżorsi tiżdied bi 30 % sal-2030, din tista' tagħti spinta lill-PDG bi kważi 1 % u toħloq 2 miljun impjieg addizzjonali sostenibbli(8)1; ifakkar li l-effiċjenza fir-riżorsi hija objettiv ta' prijorità tas-Seba' Programm ta' Azzjoni Ambjentali, li jenfasizza l-ħtieġa li jiġu stimulati l-produzzjoni u d-domanda tal-konsumatur għall-prodotti u servizzi sostenibbli ambjentalment permezz ta' politiki li jippromwovu d-disponibbiltà, l-affordabilità, il-funzjonalità u l-attraenza tagħhom;
7. Huwa konvint li t-titjib tal-effiċjenza fir-riżorsi jeħtieġ kemm miżuri leġiżlattivi u inċentivi ekonomiċi, l-internalizzazzjoni tal-ispejjeż esterni u aktar finanzjament tar-riċerka u l-innovazzjoni, kif ukoll bidliet soċjali u fl-istil tal-ħajja; jirrimarka li tinħtieġ varjetà ta’ strumenti f'diversi livelli ta’ politika, b’kunsiderazzjoni tas-sussidjarjetà;
8. Jemmen li l-implimentazzjoni ta’ ekonomija ċirkolari sħiħa teħtieġ l-involviment tal-partijiet ikkonċernati, ir-reġjuni, il-bliet, il-komunitajiet lokali, l-SMEs, l-NGOs, ir-rappreżentanti tal-industrija, it-tradeunions u ċ-ċittadini rilevanti kollha;
9. Jistieden lill-Kummissjoni tinvolvi lill-awtoritajiet lokali u reġjonali matul l-iżvilupp sħiħ tal-pakkett tal-ekonomija ċirkolari;
10. Jenfasizza li s-sensibilizzazzjoni tal-pubbliku, il-perċezzjonijiet u l-involviment taċ-ċittadini huma kruċjali għal tranżizzjoni b'suċċess għal ekonomija ċirkolari; jinnota li għandhom jiġu ddedikati l-attenzjoni u r-riżorsi meħtieġa għall-edukazzjoni u l-informazzjoni, għall-promozzjoni ta' mudelli ta’ konsum u produzzjoni sostenibbli, u jenfasizza l-benefiċċji ta' tranżizzjoni għal għal ekonomija ċirkolari effiċjenti fir-riżorsi;
11. Jirrimarka li t-tranżizzjoni għal ekonomija ċirkolari teħtieġ forza tax-xogħol imħarrġa u li l-edukazzjoni u t-taħriġ għandhom iqisu l-ħtieġa ta’ ħiliet ekoloġiċi;
12. Jenfasizza li ċerti strumenti finanzjarji favur l-ekonomija ċirkolari huma diġà fis-seħħ fuq livell Ewropew, b’mod partikolari permezz tal-programmi Orizzont 2020 u Life+, u li, jekk jintużaw tajjeb, jippermettu li jiġu promossi l-ekoinnovazzjoni u l-ekoloġija industrijali fl-Istati Membri u r-reġjuni tal-Ewropa;
13. Jenfasizza li ċ-ċertezza legali u l-prevedibbiltà fit-tul huma kruċjali sabiex jiftħu l-potenzjal tal-Fond Ewropew għall-Investimenti Strateġiċi għall-ekonomija ċirkolari biex imexxu l-investimenti lejn ekonomija sostenibbli;
14. Jenfasizza li tranżizzjoni lejn ekonomija sostenibbli u ċirkolari għandha tikkombina miri ambjentali ambizzjużi ma' rekwiżiti soċjali b'saħħithom, inklużi l-promozzjoni ta' xogħol deċenti u l-kundizzjonijiet tax-xogħol sani u sikuri (i.e. l-assigurazzjoni li l-ħaddiema ma jkunux esposti għal sustanzi ta' ħsara fuq il-post tax-xogħol);
15. Jenfasizza l-ħtieġa li jiġi stabbilit qafas legali aktar koerenti għall-produzzjoni u l-konsum sostenibbli, li jkopri ċ-ċiklu ta’ produzzjoni komplet mill-forniment sostenibbli sal-irkupru fl-aħħar tal-ħajja;
Indikaturi u miri
16. Jenfasizza li sal-2050 l-użu ta’ riżorsi tal-UE jeħtieġ li jkun sostenibbli u li dan jirrikjedi, inter alia, tnaqqis assolut fil-konsum tar-riżorsi għal livelli sostenibbli, abbażi ta' kejl affidabbli tal-konsum tar-riżorsi tul il-katina kollha tal-provvista, applikazzjoni stretta tal-ġerarkija tal-iskart, implimentazzjoni ta’ utilizzazzjoni f’kaskata tar-riżorsi, b’mod partikolari fl-użu tal-bijomassa, forniment responsabbli u sostenibbli, il-ħolqien ta’ ċirku magħluq għal riżorsi mhux rinnovabbli, iż-żieda fl-użu ta’ sorsi ta’ enerġija rinnovabbli fi ħdan il-limiti ta’ tiġdid tagħhom, it-tneħħija gradwali ta’ sustanzi tossiċi, b’mod partikolari fejn jeżistu jew se jiġu żviluppati alternattivi aktar sikuri f’konformità mal-leġiżlazzjoni attwali dwar is-sustanzi kimiċi, sabiex ikun żgurat l-iżvilupp ta’ ċikli ta’ materjali mhux tossiċi, u t-titjib tal-kwalità tas-servizzi tal-ekosistema;
17. Ifakkar li fl-2012 il-Parlament kien diġà talab indikaturi ċari, solidi u li jistgħu jitkejlu għall-attività ekonomika li jikkunsidraw it-tibdil fil-klima, il-bijodiversità u effiċjenza fir-riżorsi mill-perspettiva taċ-ċiklu tal-ħajja u li dawn l-indikaturi jintużaw bħala bażi għal inizjattivi leġiżlattivi u miri ta’ tnaqqis konkreti;
18. Iħeġġeġ lill-Kummissjoni biex, sa tmiem l-2015, tipproponi indikatur ewlieni u tabella ta’ sottoindikaturi dwar l-effiċjenza fir-riżorsi, inklużi servizzi tal-ekosistema; jinnota li l-użu ta’ dawn l-indikaturi armonizzati għandhom ikunu legalment vinkolanti mill-2018, u dawn għandhom ikejlu l-konsum tar-riżorsi, inklużi l-importazzjonijiet u l-esportazzjonijiet, fil-livell tal-UE, tal-Istati Membri u tal-industrija u jqisu ċ-ċiklu kollu tal-ħajja tal-prodotti u s-servizzi u għandhom ikunu bbażati fuq il-metodoloġija tal-impronta, li tkejjel għall-inqas l-użu tal-art, l-ilma u l-materjali u l-karbonju;
19. Iħeġġeġ lill-Kummissjoni biex, sa tmiem l-2015, tipproponi mira vinkolanti sal-2030 l-effiċjenza fir-riżorsi fil-livell tal-UE tiżdied bi 30 % meta mqabbla mal-livelli tal-2014, kif ukoll miri individwali għal kull Stat Membru; jenfasizza li, qabel ma l-miri tal-effiċjenza fir-riżorsi jistgħu jiġu implimentati, iridu jiġu appoġġati b'indikaturi;
20. Iħeġġeġ lill-Kummissjoni tippromwovi l-użu ta’ indikaturi ta' effiċjenza fir-riżorsi permezz ta’ konvenzjonijiet internazzjonali sabiex ikun possibbli li jsir paragun bejn l-industriji u l-ekonomiji u biex jiġu żgurati kundizzjonijiet indqas, kif ukoll tappoġġa d-djalogu u l-kooperazzjoni ma’ pajjiżi terzi;
21. Jenfasizza li dawn l-indikaturi għandhom jiġu inklużi fis-Semestru Ewropew u fil-valutazzjonijiet tal-impatt kollha;
Politika tal-prodotti u ekodisinn
22. Jenfasizza l-importanza ta’ politika tal-prodotti maħsuba sew li żżid it-tul mistenni tal-ħajja tal-prodotti, id-durabbiltà, il-kapaċità tal-użu mill-ġdid u tar-riċiklaġġ; jirrimarka li l-ammont ta’ riżorsi użati minn prodott matul il-ħajja tiegħu kif ukoll ir-riparabbiltà, il-possibbiltà ta' użu mill-ġdid u riċiklabbiltà tiegħu huma determinati l-aktar matul il-fażi tad-disinn; jistieden lill-Kummissjoni tippromwovi approċċ orjentat lejn iċ-ċiklu tal-ħajja fil-politiki tal-prodotti, b'mod partikolari billi tistabbilixxi metodi armonizzati għall-valutazzjoni tal-impronti ambjentali tal-prodotti;
23. Jistieden lill-Kummissjoni, f’dan ir-rigward, biex tippreżenta programm ta’ ħidma ambizzjuż, u biex b’mod komprensiv u b’ambizzjoni, timplimenta r-rekwiżiti tal-ekodisinn tad-Direttiva dwar l-Ekodisinn eżistenti f'miżuri ta' implimentazzjoni ġodda u aġġornati, u tibda bl-adozzjoni immedjata ta’ miżuri diġà abbozzati;
24. Iħeġġeġ lill-Kummissjoni tipproponi rieżami tal-leġiżlazzjoni dwar l-ekodisinn u ta' leġiżlazzjoni rilevanti oħra dwar il-politika tal-prodotti sa tmiem l-2016, abbażi ta’ valutazzjoni tal-impatt, li jinkorpora l-bidliet essenzjali li ġejjin: it-twessigħ tal-kamp ta' applikazzjoni tar-rekwiżiti tal-ekodisinn biex ikopri l-gruppi ta’ prodotti ewlenin kollha, mhux biss prodotti relatati mal-enerġija; l-inklużjoni gradwali tal-karatteristiċi rilevanti kollha tal-effiċjenza fir-riżorsi fir-rekwiżiti mandatorji għad-disinn tal-prodotti; l-introduzzjoni ta’ passaport tal-prodott mandatorju bbażat fuq dawn ir-rekwiżiti; l-implimentazzjoni ta’ awtomonitoraġġ u verifika minn parti terza biex jiġi żgurat li l-prodotti jikkonformaw ma’ dawn l-istandards; u d-definizzjoni ta’ rekwiżiti orizzontali dwar, inter alia, id-durabbiltà, ir-riparabbiltà, il-possibbiltà ta' użu mill-ġdid u r-riċiklabbiltà;
25. Jistieden lill-Kummissjoni tivvaluta, abbażi ta’ analiżi kostijiet-benefiċċji, il-possibilità li jiġu definiti valuri minimi ta’ materjal irriċiklat fi prodotti ġodda fir-reviżjoni futura tad-Direttiva dwar l-Ekodisinn;
26. Iħeġġeġ lill-Kummissjoni tiżviluppa miżuri kontra l-obsolexxenza ppjanata u tiżviluppa aktar sett ta’ standards tal-prodotti għall-ekonomija ċirkolari, li jinkludu r-rinnovament u t-tiswija, l-iffaċilitar taż-żarmar, u l-użu effiċjenti tal-materja prima, ir-riżorsi rinnovabbli u l-materjali riċiklat fil-prodotti;
27. Ifakkar li għall-iskopijiet tat-tfassil ta’ ekonomija ċirkolari ta’ suċċess, għandhom rwol importanti wkoll id-disponibbiltà ta’ komponenti standardizzati u modulari, id-disinn għaż-żarmar u għal prodotti ta’ ħajja twila u l-proċessi ta’ produzzjoni effiċjenti; iħeġġeġ lill-Kummissjoni tieħu azzjonijiet rilevanti sabiex jiġi żgurat li l-prodotti jkunu durabbli u jkun faċli li jiġu mtejba, jintużaw mill-ġdid, jiġu restawrati, jissewwew, jiġu riċiklati u jiżżarmaw għal riżorsi ġodda, u li partijiet li fihom sustanzi perikolużi jkunu identifikati b’mod ċar f’manwali tal-prodotti sabiex tkun iffaċilitata s-separazzjoni ta’ dawk il-partijiet qabel ir-riċiklaġġ; f’dan ir-rigward, jitlob lill-Kummissjoni tifformula definizzjoni ta' prodotti b’bażi bijoloġika li jeħtieġu kontenut minimu ta’ materjal rinnovabbli ta' 50 %;
28. Iħeġġeġ lill-Kummissjoni tipproponi rekwiżiti dwar informazzjoni dwar liema riżorsi jkun fih prodott u dwar il-ħajja mistennija tal-prodott, mingħajr ma jitqiegħed piż amministrattiv eċċessiv fuq l-SMEs; jenfasizza li din l-informazzjoni għandha tkun f’format li huwa faċilment aċċessibbli għall-konsumaturi u n-negozji, biex tiffaċilita t-teħid ta’ deċiżjonijiet infurmati u t-tiswija u r-riċiklaġġ tal-prodotti; jinnota li huwa kruċjali li titqajjem is-sensibilizzazzjoni tal-konsumaturi u li jiżdied ir-rwol proattiv tagħhom;
29. Jistieden lill-Kummissjoni tipproponi l-estensjoni tal-garanziji minimi għall-oġġetti tal-konsum durabbli, sabiex jiġi estiż it-tul mistenni tal-ħajja tal-prodotti, u biex jiġi ċċarat li, skont id- Direttiva 1999/44/KE, il-bejjiegħa ta' prodotti għall-konsumatur għandhom jeżaminaw id-difetti matul l-ewwel sentejn tal-garanzija ġuridika u jimponu ħlas fuq il-konsumatur biss jekk id-difett kien ikkawżat minn użu mhux xieraq;
30. Jistieden lill-Kummissjoni tipproponi miżuri xierqa dwar id-disponibilità tal-ispare parts sabiex tiġi żgurata t-tiswija tal-prodotti matul iċ-ċiklu tal-ħajja tagħhom;
31. Jistieden lill-Kummissjoni, lill-Istati Membri u lill-Aġenzija Ewropea għas-Sustanzi Kimiċi (ECHA) jżidu l-isforzi tagħhom biex jissostitwixxu s-sustanzi ta' tħassib kbir u jirrestrinġu s-sustanzi li jġibu magħhom riskji mhux aċċettabbli għas-saħħa tal-bniedem jew l-ambjent fil-kuntest tar-REACH, mhux l-inqas bħala mezz biex ikun issodisfat ir-rekwiżit tas-Seba' Pjan ta' Azzjoni għall-Ambjent ħalli jkunu żviluppati ċikli ta' materjal mhux tossiku biex b'hekk l-iskart irriċiklat ikun jista' jintuża bħala sors ewlieni u affidabbli ta' materja prima fi ħdan l-Unjoni; jistieden, f'dan ir-rigward, lill-Kummissjoni tneħħi b'mod immedjat il-moratorju unilaterali tagħha fuq l-ipproċessar ta' rakkomandazzjonijiet mill-ECHA fir-rigward tal-inklużjoni ta' sustanzi ta' tħassib kbir fl-Anness XIV tar-REACH, u minflok tipproċedi malajr bl-inklużjoni ta' dawn is-sustanzi; jenfasizza li, skont il-ġerarkija tal-iskart fejn il-prevenzjoni tieħu prijorità fuq ir-riċiklaġġ u li, għaldaqstant, ir-riċiklaġġ m'għandux jiġġustifika t-tkomplija tal-użu ta' sustanzi tradizzjonalment perikolużi;
32. Jistieden lill-Kummissjoni u lill-Istati Membri jżidu l-isforzi tagħhom biex jissostitwixxu s-sustanzi perikolużi fil-kuntest tad-Direttiva 2011/65/UE dwar ir-restrizzjoni tal-użu ta' ċerti sustanzi perikolużi fit-tagħmir elettriku u elettroniku bil-għan li jiġu stabbiliti ċikli ta' materjal mhux tossiku;
33. Iħeġġeġ lill-Istati Membri jwettqu sorveljanza effikaċi tas-suq biex jiġi żgurat li kemm il-prodotti Ewropej u kemm dawk importati jkunu konformi mar-rekwiżiti fir-rigward tal-politika tal-prodott u l-ekodisinn; iħeġġeġ lill-Istati Membri, li biex tkun żgurata din is-sorveljanza effikaċi tas-suq, javvanzaw mingħajr dewmien fil-proċedura leġislattiva dwar l-eżami tar-Regolament dwar is-sorveljanza tas-suq; jinnota li kwalunkwe dewmien ulterjuri se jkun ta' ħsara għall-interessi tan-negozji u taċ-ċittadini;
Lejn skart żero
34. Jenfasizza l-analiżi tal-Kummissjoni li turi li l-adozzjoni ta' miri ġodda dwar l-iskart toħloq 180 000 impjieg ġdid, tagħmel l-UE aktar kompetittiva u tnaqqas id-domanda għal riżorsi skarsi li jiswew ħafna flus(9)2; jiddispjaċih bl-irtirar tal-proposta leġislattiva dwar l-iskart(10)3, iżda fit-tħabbira tal-Viċi President Timmerman waqt is-sessjoni parzjali tal-Parlament f'Diċembru 2014, jara l-opportunità għal Pakkett dwar l-Ekonomija Ċirkolari ġdid u aktar ambizzjuż;
35. Iħeġġeġ lill-Kummissjoni tissottometti l-proposta mħabbra dwar l-eżami tal-leġiżlazzjoni dwar l-iskart sal-aħħar tal-2015, tapplika b'diliġenza l-ġerarkija tal-iskart, u tinkludi l-punti li ġejjin:
- definizzjonijiet ċari u mhux ambigwi;
- l-iżvilupp ta' miżuri għall-prevenzjoni tal-iskart;
- l-istabbilment ta' miri vinkolanti ta' tnaqqis tal-iskart għall-iskart muniċipali, kummerċjali u industrijali li għandhom jinkisbu sal-2025;
- l-istabbiliment ta' standards minimi ċari għar-rekwiżiti tar-responsabbiltà estiża tal-produtturi biex tiġi żgurata t-trasparenza u l-kosteffettività tal-iskema tar-responsabbiltà estiża tal-produtturi;
- l-applikazzjoni tal-prinċipju ta' ħlas skont kemm tarmi ("pay-as-you-throw-principle") għal skart residwu flimkien ma' skemi obbligatorji ta' ġbir separat għall-karta, il-metall, il-plastik u l-ħġieġ biex tiġi ffaċilitata l-kwalità għolja tar-riċiklaġġ ta' materjali; l-introduzzjoni obbligatorja ta' ġbir separat għal bijoskart sal-2020;
- iż-żieda tar-riċiklaġġ/tal-preparazzjoni għall-miri tal-użu mill-ġdid għal mill-inqas 70 % tal-iskart solidu muniċipali u 80 % riċiklaġġ tal-iskart mill-imballaġġ sal-2030, ibbażat fuq metodu solidu ta' rapportar li jipprevjeni r-rapportar ta' skart li ntrema (fil-miżbliet jew inċinerat) bħala skart riċiklat, billi jintuża l-istess metodu armonizzat għall-Istati Membri kollha bi statistiċi vverifikati esternament; obbligu għar-riċiklaturi biex jirrapportaw dwar l-"input" ta' kwantitajiet ta' skart li jmur fl-impjant għas-separazzjoni kif ukoll dwar l-"output" ta' kwantità ta' materjali riċiklati li ġejjin mill-impjanti għar-riċiklaġġ;
- tillimita b'mod strett l-inċinerazzjoni, bi jew mingħajr l-irkupru tal-enerġija, sal-2020, għal skart mhux riċiklabbli u mhux bijodegradabbli;
- tnaqqis vinkolanti u gradwali ta' kull rimi fil-miżbliet, implimentat b'koerenza mar-rekwiżiti għar-riċiklaġġ, fi tliet stadji (2020, 2025 u 2030), li jwassal għal projbizzjoni fuq ir-rimi fil-miżbliet kollu, ħlief għal ċerti skart perikoluż u skart residwali li għalihom il-fatt li jintremew fil-miżbliet huwa l-aktar għażla tajba mil-lat ambjentali;
- l-introduzzjoni ta' tariffi għar-rimi fil-miżbliet u l-inċinerazzjoni;
36. Jenfasizza l-importanza u l-valur miżjud tal-miri tal-politika tal-iskart Ewropej, mhux biss f'termini ta' ċertezza ġuridika, il-prevedibbiltà u l-ħolqien ta' kundizzjonijiet ekwi fis-suq intern, iżda wkoll fit-termini tal-iżgurar li l-ambjent tal-għajxien taċ-ċittadini kollha tal-UE jkun protett u mtejjeb;
37. Jistieden lill-Kummissjoni tressaq l-istess miri għall-Istati Membri kollha biex tiżgura livell ugwalment għoli ta' ħarsien ambjentali madwar l-UE u biex ma jiġix imminat is-suq uniku;
38. Iħeġġeġ lill-Kummissjoni tiżgura li l-leġislazzjoni u l-miri eżistenti dwar l-iskart huma implimentati bis-sħiħ u b'mod xieraq, inkluż b'mod partikolari l-obbligu ta' skemi ta' ġbir separat, sabiex tiżgura li l-Istati Membri jżidu l-isforzi tagħhom biex jintlaħqu miri eżistenti u biex jiġu stabbiliti miżuri li jappoġġjaw lill-Istati Membri jdaħħlu fis-seħħ l-istrumenti t-tajba ħalli jintlaħqu l-miri skont l-iskadenzi;
39. Jenfasizza li, sabiex isir l-aħjar użu tal-kapaċitajiet ta' immaniġġjar tal-iskart disponibbli fl-UE, ippjanar u kondiviżjoni ta' informazzjoni aħjar huma meħtieġa biex jiġu evitati l-kapaċitajiet żejda;
40. Jistieden lill-Kummissjoni tkompli tinvestiga l-fattibbiltà li jiġi propost qafas regolatorju għal tħaffir fil-miżbliet imtejjeb sabiex jiġi permess l-irkupru ta' materja prima sekondarja preżenti fil-miżbliet eżistenti u biex jiġi eżaminat l-iżvilupp ta' sistema ta' permessi ambjentali għall-industrija tar-riċiklaġġ;
41. Jistieden lill-Kummissjoni tiżgura aktar trasparenza u kontrolli aħjar biex jiġi evitat it-trasport bil-baħar ta' skart lejn pajjiżi bi standards ambjentali u soċjali aktar baxxi minn dawk fl-UE;
42. Jistieden lill-Kummissjoni, flimkien mal-Istati Membri, itejbu l-isforzi tagħhom biex jiġġieldu l-esportazzjoni illegali tal-iskart ta' wara l-konsumatur;
43. Jistieden lill-Kummissjoni biex fid-Direttiva Qafas dwar l-Iskart tistabbilixxi r-rekwiżiti minimi għal programmi nazzjonali għall-prevenzjoni tal-iskart u tfassal sett ta' miri u indikaturi li kapaċi jagħmlu l-prestazzjoni individwali tal-Istati Membri komparabbli;
44. Iħeġġeġ lill-Kummissjoni tindirizza l-isfidi speċifiċi tal-iskart u tieħu azzjoni kif enfasizzat fil-komunikazzjoni tal-Kummissjoni dwar l-ekonomija ċirkolari (COM (2014)0398); jinkoraġġixxi lill-Istati Membri u lill-Kummissjoni jiżguraw li l-fondi tal-UE huma mobilizzati biex jgħinu fil-kisba tal-objettivi tal-immaniġġjar integrat tal-iskart bħall-ġbir separat u l-iżvilupp ta' infrastruttura tar-riċiklaġġ;
45. Iħeġġeġ lill-Kummissjoni tipproponi mira biex jitnaqqas l-iskart tal-baħar b'50 % sal- 2025 meta mqabbla mal-livelli tal-2014;
46. Jenfasizza l-ħtieġa li jiġu fformulati miri għall-ġbir u r-riċiklaġġ ta' metalli kritiċi speċifiċi fid-dawl tal-iskarsità dejjem tikber tagħhom u bil-għan li titnaqqas id-dipendenza fuqhom;
47. Jistieden lill-Kummissjoni tipproponi, sa tmiem l-2015, miri, miżuri u strumenti li jindirizzaw b'mod effiċjenti l-ħela tal-ikel, inkluż l-istabbiliment ta' mira vinkolanti għat-tnaqqis tal-ħela tal-ikel ta' mill-inqas 30 % sal-2025 fis-setturi tal-manifattura, tal-bejgħ bl-imnut/id-distribuzzjoni, tas-servizz tal-ikel/l-ospitalità u fis-settur tal-unitajiet domestiċi; jistieden lill-Kummissjoni, li meta tkun qed twettaq valutazzjoni tal-impatt dwar proposti leġislattivi rilevanti ġodda, tevalwa l-impatt potenzjali tagħhom fuq il-ħela tal-ikel;
Bini Sostenibbli
48. Jilqa' l-komunikazzjoni tal-Kummissjoni dwar "Opportunitajiet għall-effiċjenza fir-riżorsi fis-settur tal-bini" (COM(2014)0445); iqis li huwa meħtieġ approċċ iddedikat għall-kostruzzjoni bbażat fuq pjan direzzjonali u fuq l-objettivi fit-tul tiegħu;
49. Jistieden lill-Kummissjoni tipproponi l-implimentazzjoni sħiħa tal-prinċipji tal-ekonomija ċirkolari u r-rekwiżiti fis-settur tal-bini u tiżviluppa aktar il-qafas tal-politika dwar l-effiċjenza fir-riżorsi — dan jinkludi l-iżvilupp tal-indikaturi, l-istandards u l-metodi u r-rekwiżiti ta' kwalità dwar l-użu tal-art u l-ippjanar urban, l-arkitettura, l-inġinerija strutturali, il-kostruzzjoni, il-manutenzjoni, l-adattabilità, l-effiċjenza enerġetika, ir-rinnovazzjoni u l-użu mill-ġdid u r-riċiklaġġ; jirrileva li l-miri u l-indikaturi fuq il-bini sostenibbli għandhom jinkludu wkoll infrastruttura ekoloġika, bħal soqfa ekoloġiċi; jenfasizza l-importanza ta' viżjoni olistika għall-istokk tal-bini tal-Ewropa, b'objettivi ċari u ambizzjużi fuq perjodu ta' żmien medju u twil u pjanijiet direzzjonali għall-implimentazzjoni ta' din il-viżjoni;
50. Iqis li l-kwalità tal-arja ta' ġewwa u l-benessri u l-bżonnijiet soċjali tal-utenti għandhom jiġu integrati f'valutazzjoni tas-sostenibbiltà tal-bini;
51. Jistieden lill-Kummissjoni tiżviluppa, fi ħdan il-qafas tal-indikaturi ġenerali dwar l-effiċjenza fiddser-riżorsi, indikaturi biex tivvaluta s-sostenibbiltà tal-bini matul iċ-ċiklu kollu tal-ħajja tagħhom, bl-użu tal-istandards u l-metodi eżistenti u fuq il-bażi ta' approċċ ta' sostenibbiltà ambjentali, ekonomika u soċjali;
52. Iħeġġeġ lill-Kummissjoni tipproponi li l-prinċipji u l-istandards BAT (l-aqwa tekniki disponibbli) jiġu applikati għal materjali u partijiet kollha tal-bini, u biex tiżviluppa passaport tal-bini bbażat fuq iċ-ċiklu kollu tal-ħajja tal-bini; iqis li l-passaport tal-bini għandu jżid it-trasparenza u jkun fih informazzjoni biex ikunu ffaċilitati l-manutenzjoni, it-tiswija, ir-rinnovazzjoni u r-riċiklaġġ;
53. Iqis li, billi 90 % tal-ambjent mibni tal-2050 diġà jeżisti, għandhom jiġu stabbiliti rekwiżiti u inċentivi speċjali għas-settur tar-rinnovazzjoni sabiex sal-2050 il-biċċa l-kbira tal-bini jkun pożittiv għall-enerġija; jistieden, għaldaqstant, lill-Kummissjoni tiżviluppa strateġija fuq terminu twil għar-rinnovazzjoni tal-bini eżistenti u biex ittejjeb ir-rwol tal-istrateġiji ta' rinnovazzjoni nazzjonali introdotti bid-Direttiva 2012/27/UE dwar l-effiċjenza fl-enerġija;
54. Iħeġġeġ lill-Istati Membri jiffaċilitaw it-titjib tar-riċiklaġġ permezz tal-iżvilupp tal-infrastruttura għall-ġbir selettiv u r-riċiklaġġ fl-industrija tal-kostruzzjoni;
55. Jistieden lill-Kummissjoni u lill-Istati Membri jikkunsidraw il-potenzjal tal-verifiki ta' qabel it-twaqqigħ (jiġifieri valutazzjoni ta' bini qabel id-dekostruzzjoni jew it-twaqqigħ biex jiġu deskritti l-materjali preżenti u jiġi definit liema frazzjonijiet jistgħu jiġu separati għar-riċiklaġġ) u l-għażla fuq il-post ta' materjali riċiklabbli (l-għażla fuq il-post normalment tagħti materja prima sekondarja ta' purità ogħla minn riċiklaġġ mhux fuq il-post u tista' tgħin biex jitnaqqas l-impatt ambjentali tat-trasport, pereżempju bit-tgħaffiġ/ikkumpattar fuq il-post);
56. Jinnota li l-konkrit huwa wieħed mill-materjali l-aktar użati fl-industrija tal-kostruzzjoni; jistieden lill-Kummissjoni tivvaluta l-possibbiltajiet li jiżdied ir-riċiklaġġ tal-konkrit fil-kostruzzjoni, kif inhu l-każ fil-Ġermanja u fl-Iżvizzera;
L-iżvilupp ta’ swieq għall-materja prima sekondarja
57. Jistieden lill-Kummissjoni biex tiżviluppa miżuri li jinċentivaw u jiffaċilitaw l-iżvilupp ta’ swieq għall-materja prima sekondarja ta’ kwalità għolja u l-iżvilupp ta’ negozju bbażat fuq l-użu mill-ġdid ta’ materja prima sekondarja;
58. Jikkunsidra li qafas ta’ politika fit-tul u prevedibbli jgħin biex jistimola l-livell ta’ investimenti u l-azzjoni meħtieġa biex jiġu żviluppati bis-sħiħ swieq għal teknoloġiji aktar ekoloġiċi u jiġu promossi soluzzjonijiet kummerċjali sostenibbli. jenfasizza li l-indikaturi u l-miri tal-effiċjenza fl-użu tar-riżorsi, ibbażati fuq il-ġbir ta’ dejta b’saħħitha, jipprovdu l-gwida meħtieġa għal dawk li jieħdu d-deċiżjonijiet fl-oqsma pubbliċi u privati għat-trasformazzjoni tal-ekonomija;
59. Jenfasizza li huwa importanti li l-Kummissjoni u l-Istati Membri jippromwovu l-ħolqien ta' progammi ta' simbjożi industrijali li jappoġġjaw sinerġiji industrijali għall-użu mill-ġdid u r-riċiklaġġ, u li jgħinu lill-kumpaniji – b'mod partikolari lill-SMEs – jiskopru kif l-enerġija, l-iskart u l-prodotti sekondarji tagħhom jistgħu jservu ta' riżorsi għall-oħrajn; jiġbed l-attenzjoni lejn kunċetti simili, bħal "minn nieqa sa nieqa" u l-ekoloġija industrijali;
60. Jistieden lill-Kummissjoni biex tipproponi proċeduri ta’ akkwist pubbliku ekoloġiċi obbligatorji; iqis li prodotti użati mill-ġdid, imsewwija, manifatturati mill-ġdid, irranġati u prodotti u soluzzjonijiet oħra sostenibbli u effiċjenti fl-użu tar-riżorsi għandhom jiġu preferuti fl-akkwist pubbliku kollu, u jekk dawn ma jkunux preferuti, għandu japplika l-prinċipju “ikkonforma jew spjega”;
61. Jenfasizza l-ħtieġa għal qafas fiskali skont il-prinċipju ta' "min iniġġes iħallas", li jipprovdi s-sinjali t-tajba għall-investiment fl-użu effiċjenti tar-riżorsi, l-immodernizzar tal-proċessi ta' produzzjoni u l-manifattura ta' prodotti li jissewwew aktar u li jservu aktar (pereżempju taxxi aktar baxxi fuq l-attivitajiet ta' servizzi ta' tiswija u taxxi ogħla fuq prodotti b'użu intensiv tar-riżorsi, mhux riċiklabbli u prodotti b'użu uniku); jitlob li jsir progress f'dan il-qasam biex jiġi segwit mill-Istati Membri bħala parti mill-proċess tas-Semestru Ewropew(11)1;
62. Iħeġġeġ lill-Kummissjoni biex tistudja u tipproponi miżuri relatati mat-tassazzjoni, bħall-VAT imnaqqsa fuq prodotti riċiklati, użati mill-ġdid u effiċjenti fl-użu tar-riżorsi;
63. Iħeġġeġ lill-Kummissjoni u lill-Istati Membri biex jimplimentaw bis-sħiħ il-Pjan ta’ Azzjoni Ekoloġika għal Intrapriżi Żgħar u Medji;
64. Iħeġġeġ lill-Kummissjoni biex tiżviluppa qafas tal-politika dwar in-nutrijenti sabiex jitjieb ir-riċiklaġġ, titrawwem l-innovazzjoni, jitjiebu l-kundizzjonijiet tas-suq, u biex l-użu sostenibbli tagħhom jiddaħħal sew fil-leġiżlazzjoni tal-UE dwar il-fertilizzanti, l-ikel, l-ilma u l-iskart;
65. Iħeġġeġ lill-Kummissjoni biex tippreżenta komunikazzjoni dwar l-ikel sostenibbli, li ġiet posposta bosta drabi sa mill-2013, matul l-ewwel nofs tal-2016; jenfasizza li, minħabba li l-produzzjoni u l-konsum tal-ikel jirrappreżentaw sehem sinifikanti tal-użu tar-riżorsi, li l-komunikazzjoni għandha b’mod olistiku tindirizza l-ineffiċjenzi fl-użu tar-riżorsi fil-katina alimentari u jinkoraġġixxi l-iżvilupp ta’ politika sostenibbli tal-ikel; jistieden lill-Kummissjoni tivvaluta ż-żieda fl-użu ta’ imballaġġ tal-ikel li ma jagħmilx ħsara lill-ambjent, inkluż valutazzjoni tal-fattibbiltà li l-imballaġġ tal-ikel jiġi sostitwit gradwalment b’materjali kompostabbli, bijodegradabbli u bbażati fuq il-prodotti bijoloġiċi f’konformità mal-istandards Ewropej;
66. Jistieden lill-Kummissjoni biex tistabbilixxi pjattaforma permanenti ta’ effiċjenza fir-riżorsi, inklużi l-partijiet interessati relevanti kollha, sabiex tinkoraġġixxi u tiffaċilita l-applikazzjoni tal-aħħar sejbiet tar-riċerka, l-iskambju tal-aħjar prattiki u l-emerġenza ta’ sintesi industrijali u ekosistemi industrijali ġodda;
67. Jitlob lill-Kummissjoni biex tistabbilixxi grupp ta’ ħidma finanzjarju sostenibbli bejn is-setturi u inter-DĠ sabiex l-indikaturi tal-effiċjenza fir-riżorsi jiġu inklużi fil-livell tal-kumpanija billi jiġu integrati r-rappurtar u l-kontabbiltà filwaqt li tiġi rrispettata l-kunfidenzjalità ta’ ċerta informazzjoni kummerċjali; jitlob lill-Kummissjoni wkoll biex teżamina kif tinkorpora l-effiċjenza fir-riżorsi u r-riskji ambjentali fil-klassifikazzjonijiet tal-kreditu u r-rekwiżiti kapitali tal-banek, fost oħrajn, sabiex tiġi żviluppata sistema ta’ assigurazzjoni komprensiva għall-perikli ambjentali u biex jiġu stabbiliti rekwiżiti ta’ informazzjoni għall-prodotti ta’ investiment, b'valutazzjoni tal-impatt xierqa; jemmen li f’dan ir-rigward il-Kummissjoni se tibbenefika mill-kooperazzjoni mal-“Inkjesta dwar id-Disinn ta’ Sistema Finanzjarja Sostenibbli” tal-UNEP; jistieden lill-Kummissjoni tistudja inizjattivi volontarji eżistenti fl-Istati Membri għal skop ta’ skambju possibbli tal-aħjar prattika;
68. Jistieden lill-Kummissjoni, peress li l-provenjenza sostenibbli u responsabbli tal-materja prima ewlenija hija ta’ importanza kritika għall-kisba tal-effiċjenza fir-riżorsi u biex jintlaħqu l-objettivi tal-ekonomija ċirkolari, biex tirrevedi r-rakkomandazzjonijiet tal-politika tal-Pjattaforma Ewropea għall-Użu Effiċjenti tar-Riżorsi għall-iżvilupp ta’ standards ta’ provenjenza sostenibbli għal materjali ta’ prijorità u komoditajiet; f’dan ir-rigward, jinnota l-appoġġ konġunt tal-Parlament u tal-Kunsill għall-proposti tal-Kummissjoni dwar provenjenza responsabbli ta’ metalli u minerali minn żoni ta’ kunflitt;
69. Jistieden lill-Kummissjoni tirrevedi d-definizzjoni tagħha ta’ materja prima "kruċjali", filwaqt li tikkunsidra aħjar l-impatti u riskji ambjentali relatati mal-estrazzjoni u l-ipproċessar tagħhom kif ukoll il-potenzjal tagħhom għal sostituzzjoni minn materjali sekondarji;
70. Jenfasizza li l-finanzjament tal-UE, inkluż finanzjament permezz tal-Fond Ewropew għal Investimenti Strateġiċi (FEIS), Orizzont 2020, il-fondi ta’ koeżjoni u l-Bank Ewropew tal-Investiment, għandhom jiġu mmobilizzati biex jippromovu l-effiċjenza fl-użu tar-riżorsi, f’konformità mal-ġerarkija tal-iskart, u jħeġġeġ lill-Kummissjoni u lill-Istati Membri jneħħu gradwalment is-sussidji kollha li huma ta’ ħsara għall-ambjent, inklużi dawk għall-ġenerazzjoni tal-enerġija minn frazzjoni bijodegradabbli ta’ skart industrijali u muniċipali permezz tal-inċinerazzjoni skont id-Direttiva 2009/28/KE dwar il-promozzjoni tal-użu tal-enerġija minn sorsi rinnovabbli u tas-sussidji diretti u indiretti għall-karburanti fossili;
71. Jitlob biex il-finanzjament allokat għall-Programm għall-Kompetittività tal-Intrapriżi u l-SMEs tal-UE (COSME), l-Orizzont 2020, u l-Fondi Strutturali u ta' Investiment Ewropej ikunu aktar iffokati fuq l-iżvilupp ta' soluzzjonijiet sostenibbli, innovattivi u effiċjenti fl-użu tar-riżorsi u fuq mudelli kummerċjali ġodda (bħall-kiri jew sistemi ta' servizz ta' prodotti), u li jtejbu l-effiċjenza tad-disinn u l-materjal tal-prodott fil-prestazzjoni tal-prodott u l-proċessi;
72. Jenfasizza kif ir-riċerka u l-innovazzjoni huma essenzjali biex jappoġġjaw it-tranżizzjoni lejn ekonomija ċirkolari fl-Ewropa, u li huwa meħtieġ li jikkontribwixxu, fi ħdan l-Orizzont 2020, għal proġetti ta’ riċerka u innovazzjoni li jistgħu juru u jittestjaw fil-qasam is-sostennibbiltà ekonomika u ambjentali tal-ekonomija ċirkolari; jenfasizza, fl-istess waqt, li bl-adozzjoni ta’ approċċ sistematiku, dawn il-proġetti jistgħu jiffaċilitaw l-abbozzar ta’ regolament li jwassal għall-innovazzjoni u eħfef biex jiġi implimentat, billi jidentifikaw inċertezzi regolatorji, ostakoli u/jew lakuni li jistgħu jfixklu l-iżvilupp ta’ mudelli tan-negozju bbażati fuq l-effiċjenza tar-riżorsi;
73. Jitlob lill-Kummissjoni biex tuża l-aġenda diġitali u t-teknoloġija tal-informazzjoni fil-potenzjal sħiħ tagħhom biex tippromwovi l-effiċjenza fir-riżorsi u t-trasformazzjoni f’ekonomija ċirkolari;
74. Jenfasizza li l-UE għandha ekonomija miftuħa, involuta f'importazzjonijiet u esportazzjonijiet f'suq globali; jiġbed l-attenzjoni lejn il-ħtieġa li tiġi indirizzata l-isfida globali tat-tnaqqis ta' riżorsi fil-livell internazzjonali; jistieden lill-Kummissjoni u lill-Istati Membri jappoġġjaw b'mod attiv il-ħidma tal-Bord Internazzjonali għar-Riżorsi fi ħdan il-Programm tan-Nazzjonijiet Uniti għall-Ambjent (UNEP), u jinvestigaw kwistjonijiet ta' riżorsi kritiċi dinjija u jiżviluppaw soluzzjonijiet prattiċi għal dawk li jfasslu l-politika, l-industrija u s-soċjetà;
75. Jistieden lill-Kummissjoni biex tieħu l-azzjoni neċessarja fil-livell internazzjonali biex ittejjeb it-traċċabbiltà tal-prodotti;
76. Jenfasizza li ż-żieda fl-effiċjenza fl-użu tal-enerġija tista' tnaqqas id-dipendenza tal-UE fuq l-enerġija u l-faqar enerġetiku, li jolqot madwar 125 miljun ċittadin Ewropew; josserva li jaqbel li l-effiċjenza enerġetika titqies bħala unità separata ta' sors ta' enerġija, li t-tkabbir tagħha jikkontribwixxi b'mod sostanzjali għall-iżvilupp tal-industrija tal-UE, għall-ħolqien tal-impjiegi u l-moderazzjoni tal-kontijiet tal-enerġija tan-nies;
77. Iħeġġeġ lill-Kummissjoni biex teżamina jekk il-leġiżlazzjoni eżistenti u prevista qed tfixkel l-ekonomija ċirkolari, mudelli ta’ negozju innovattivi eżistenti jew il-ħolqien ta’ oħrajn ġodda, bħal ekonomija ta’ kera jew ekonomija ta' kondiviżjoni/kollaborattiva, jew jekk ikun hemm ostakli istituzzjonali jew finanzjarji f’dan ir-rigward; iħeġġeġ lill-Kummissjoni biex ittejjeb tali leġiżlazzjoni u jindirizzaw dawn l-ostakoli fejn meħtieġ; jistieden lill-Kummissjoni biex tirrevedi l-leġiżlazzjoni relatata bil-ħsieb li tittejjeb il-prestazzjoni ambjentali u l-effiċjenza fir-riżorsi tal-prodotti matul iċ-ċiklu tal-ħajja tagħhom u biex iżżid il-konsistenza bejn l-istrumenti eżistenti u l-iżvilupp tal-approċċ ta’ quddiem nett;
78. Jitlob lill-Kummissjoni biex tiċċara l-aspetti relevanti tal-politika dwar il-kompetizzjoni tal-UE fir-rigward tal-ekonomija ċirkolari, b’mod partikolari li tiċċara l-kompromess bejn ir-riskji ta’ kollużjoni tas-suq u l-ħtieġa li tiġi approfondita l-kooperazzjoni bejn il-manifatturi u l-fornituri tagħhom;
79. Jitlob lill-Kummissjoni biex tirrapporta lura lill-Parlament dwar il-miżuri kollha deskritti hawn fuq u biex tipproponi l-passi li jmiss sal-2018;
80. Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni u lill-parlamenti nazzjonali.
1 Testi adottati, P7_TA(2013)0584.
2 Test adottat, P7_TA(2014)0016.
3 Testi adottati, P7_TA(2012)0223.
4 Testi adottati, P7_TA(2011)0364.
5 Għadha mhijiex ippubblikata fil-Ġurnal Uffiċjali.
6 Għadha mhijiex ippubblikata fil-Ġurnal Uffiċjali.
7 Il-Programm Ambjentali tal-OECD, "Approċċi volontarji għal politika ambjentali", 2003.
1 Komunikazzjoni tal-Kummissjoni tat-2 ta' Lulju 2014 bit-titolu 'Tranżizzjoni għal ekonomija ċirkolari: programm ta' skart żero għall-Ewropa" (COM(2014)0398).
2 Id-dokument ta' ħidma tal-persunal tal-Kummissjoni tat-2 ta' Lulju 2014, li fih sommarju eżekuttiv tal-valutazzjoni tal-impatt li jakkumpanja l-proposta għal direttiva li temenda d-Direttivi dwar l-iskart (COM(2014)0397) (SWD(2014)0208).
3 Proposta għal direttiva tal-Parlament Ewropew u tal-Kunsill li temenda d-Direttivi 2008/98/KE dwar l-iskart, 94/62/KE dwar l-imballaġġ u l-iskart mill-imballaġġ, 1999/31/KE dwar il-miżbla ta' skart, 2000/53/KE dwar vetturi li m'għadhomx jintużaw, 2006/66/KE dwar batteriji u akkumulaturi u skart ta' batteriji u ta' akkumulaturi, u 2012/19/UE dwar skart ta' tagħmir elettriku u elettroniku (COM(2014)0397).
1 Baġit Europe, 2015, Rakkomandazzjonijiet Speċifiċi għall-Pajjiżi b’Appoġġ tas-Semestru Ewropew
Il-proċess, paġna 6, http://www.foes.de/pdf/2015-02-25_CSR%20Recommendations_FINAL.pdf.
Urġenza għall-effiċjenza fl-użu tar-riżorsi
L-użu insostenibbli tar-riżorsi qiegħed kemm jikkawża ħsara ambjentali kif ukoll jippreżenta riskju ekonomiku. L-ekonomija globali tuża daqs 1.5 pjaneti f’riżorsi biex tipproduċi output globali u biex tassorbi l-iskart. Sal-2030 din iċ-ċifra hija stmata li tilħaq żewġ pjaneti.
Il-konsum annwali ta’ minerali, fjuwils fossili u bijomassa huwa mbassar li sal-2050 jirdoppja biex b’hekk jilħaq 140 miljun tunnellata. Dan huwa r-riżultat ta’ kombinazzjoni ta’ tkabbir tal-popolazzjoni, introjtu aktar disponibbli, aktar diversità tal-prodott minn qabel u ħajja iqsar tal-prodott.
Jekk dan jibqa’ għaddej kif inhu se jwassal għal staġnar ekoloġiku u ekonomiku.
L-umanità diġà qed taqbeż numru ta’ konfini planetarji li għandna bżonn nibqgħu fihom sabiex nevitaw il-punt ta’ depożitu ta’ bidliet ekoloġiċi negattivi. L-implikazzjonijiet ekoloġiċi huma bosta u f’ħafna każijiet huma irriversibbli: il-bidla fil-klima, id-deforestazzjoni, id-deżertifikazzjoni, id-degradazzjoni tal-ħamrija, it-telf tal-bijodiversità, it-tnaqqis fid-diversità ġenetika u d-dgħufija tas-servizzi tal-ekosistema.
Sabiex jiġu evitati dawn il-bidliet fil-bijosfera tagħna għandna bżonn nużaw inqas riżorsi. Nistgħu u għandna nilħqu mill-inqas l-istess livell ta’ għajxien u l-benessri li għandna issa b’wieħed minn għaxra tar-riżorsi li qed jintużaw bħalissa. Nistgħu ntejbu l-kompetittività tagħna, nindustrijalizzaw mill-ġdid l-Ewropa u ntejbu l-livelli tagħna ta’ għajxien biss permezz ta’ diżakkoppjament tat-tkabbir ekonomiku mill-użu tar-riżorsi.
L-Ewropa hija aktar dipendenti fuq ir-riżorsi importati minn kwalunkwe reġjun ieħor fid-dinja. 40 fil-mija tal-materjal kollu użat fl-UE huwa importat. Għal xi riżorsi strateġiċi, bħall-minerali u nutrijenti tal-metall, il-perċentwal huwa saħansitra ogħla. 92 fil-mija huwa fosfru, li huwa kruċjali għall-agrikoltura Ewropea u huwa importat, ħafna minnu mir-Russja, is-Sirja, il-Marokk u t-Tuneżija.
It-titjib fl-effiċjenza fl-użu tar-riżorsi jkun ta’ benefiċċju għall-ekonomija u s-sigurtà tagħna. Bl-użu tar-riżorsi b’mod aktar effiċjenti titnaqqas id-dipendenza tar-riżorsi u twassal għal iffrankar fl-ispejjeż materjali. Fuq kollox, dan joħloq attività kummerċjali ġdida u l-impjiegi għall-Ewropa. Skont l-estimi tal-Kummissjoni Ewropea, iż-żieda fil-produttività tar-riżorsi bi 2 fil-mija kull sena toħloq 2 miljun impjieg ġdid fl-UE sal-2030.
Dan huwa xenarju fejn jirbaħ kulħadd. L-effiċjenza fl-użu tar-riżorsi hija soluzzjoni għad-dilemma ekoloġika li qed niffaċċjaw u għall-isfidi ekonomiċi li qed titħabat magħhom l-Ewropa.
Bidla fil-paradigma
Iż-żieda fl-effiċjenza fl-użu tar-riżorsi hija bbażata fuq sitt kunċetti ewlenin: ekonomija ċirkolari, użu kaskat tar-riżorsi, ġerarkija tal-iskart, responsabbiltà estiża tal-produttur, simbjożi industrijali u mudelli ta’ negozju ġodda.
1. It-titjib fl-effiċjenza fl-użu tar-riżorsi tfisser bidla lill hinn mill-ekonomija lineari attwali, ikkaratterizzat minn mudell “ħu-agħmel-uża-armi” ta’ produzzjoni u konsum. F’ekonomija ċirkolari prattikament il-materjali kollha mhux rinnovabbli jiċċirkolaw f’ċirkwiti magħluqa. Skart ta’ wara l-konsumatur jinġabar, jiġi rriċiklat u jintuża b’mod effettiv biex isiru prodotti ġodda. F’ekonomija ċirkolari l-iskart għandu jitneħħa mid-disinn tas-sistema. Materja prima verġni - rinnovabbli jew mhux rinnovabbli - tintuża biss fejn materja prima sekondarja ma tkunx disponibbli Riżorsi rinnovabbli jintużaw fil-konfini tas-sostenibbiltà u l-kapaċità ta’ ġarr tal-ekosistemi.
2. L-użu kaskat tar-riżorsi huwa mod biex tiġi massimizzata l-effiċjenza fl-użu tar-riżorsi. Dan jinvolvi sforz sistematiku biex l-ewwel jiġu sfruttati materjali għall-prodotti b’valur miżjud ogħla u sabiex mbagħad jintużaw aktar minn darba waħda bħala riżorsi fil-kategoriji ta’ prodotti oħra.
3. Permezz ta’ ġerarkija tal-iskart (il-prevenzjoni, l-użu mill-ġdid, ir-riċiklaġġ, l-irkupru, ir-rimi) jiġu estratti benefiċċju massimi minn prodotti billi prattikament ma jiġi ġġenerat l-ebda skart u finalment tintlaħaq ekonomija ta’ skart żero.
4. Ir-responsabbiltà estiża tal-produttur tfisser li l-produtturi huma responsabbli għall-immaniġġjar tat-tmiem tal-ħajja tal-prodotti tagħhom. Il-bejjiegħa bl-imnut jistgħu jitqies li jbiegħu biss is-servizzi pprovduti mill-prodotti - il-prodott jibqa’ fis-sjieda tal-produtturi, u fl-aħħar tal-ħajja tiegħu, hija r-responsabbiltà tagħhom li jimmaniġġjaw il-prodott skont ir-regolamenti eżistenti.
5. F’simbjożi industrijali, il-produtturi jikkollaboraw biex jużaw il-prodotti sekondarji ta’ xulxin.
6. Mudelli ta’ negozju ġodda jitfaċċaw biex itejbu l-effiċjenza fl-użu tar-riżorsi. Eżempju wieħed ta’ mudelli ta’ negozju ġodda effiċjenti fl-użu tar-riżorsi huwa l-ekonomija tal-lokazzjoni li tfisser il-bejgħ u ż-żamma tal-funzjoni ta’ servizz tal-prodott minflok il-bejgħ tal-prodott innifsu. Il-lokazzjoni toħloq fluss dħul stabbli għall-kumpaniji u tinċentiva kemm lill-kumpaniji u lill-klijenti biex jnaqqsu l-użu tar-riżorsi u biex iżommu l-prodott fi kwalità tajba.
Inċentivi leġiżlattivi u ekonomiċi joħolqu l-ingranaġġ meħtieġ
Il-politiki attwali ma jiffokawx biżżejjed l-isforzi tagħhom lejn din il-bidla fil-paradigma. L-Ewropa hija maqfula f’sistema fejn materjali ta’ valur, li ħafna minnhom ġejjin bi prezz ambjentali u soċjali għoli, jispiċċaw fil-miżbliet jew fl-inċinerazzjoni. Għad ma hemmx suq li jaħdem għall-materja prima sekondarja.
Sabiex dan jinbidel, jeħtieġ li jkun hemm inċentivi kemm leġiżlattivi kif ukoll ekonomiċi biex jinħoloq l-ingranaġġ, pereżempju:
• L-appoġġ għall-innovazzjoni fir-rigward ta’ prodotti u servizzi effiċjenti fl-użu tar-riżorsi permezz ta’ mekkaniżmi ta’ finanzjament differenti.
• L-appoġġ għad-domanda għal prodotti bħal dawn permezz ta’ akkwist pubbliku u tassazzjoni favur l-ambjent, u l-introduzzjoni ta’ tariffi li jiskoraġġixxu l-konsum ta’ prodotti u servizzi li mhumiex effiċjenti fl-użu tar-riżorsi.
• L-impożizzjoni ta’ rekwiżiti tad-disinn ekoloġiku fuq prodotti, pereżempju permezz ta’ Direttiva dwar l-Ekodisinn soda. Li jiġi żgurat li l-oġġetti importati jikkonformaw b’mod ugwali ma’ dawn ir-rekwiżiti u li titjib b’mod sostanzjali s-sorveljanza tas-suq laxk attwali tagħna huma prerekwiżiti biex tiġi żgurata l-effiċjenza fl-użu tar-riżorsi tal-prodotti.
• Jiġi żgurat li l-leġiżlazzjoni eżistenti ma tfixkilx l-iżvilupp ta’ prodotti jew servizzi jew mudelli ta’ negozju effiċjenti fl-użu tar-riżorsi. Ostakoli bħal dawn jistgħu jinstabu, pereżempju fil-leġiżlazzjoni dwar is-sikurezza u l-kompetizzjoni.
• It-tneħħija gradwali sussidji li jagħmlu ħsara lill-ambjent (pereżempju għotjiet mill-fondi ta’ koeżjoni għall-bini ta’ miżbliet ġodda jew impjanti ta’ inċinerazzjoni).
Leġiżlazzjoni finanzjarja u ekonomika tonqos milli tinkorpora l-valur ta’ servizzi tal-ekosistema u l-bijodiversità u milli tqis ir-riskji ekoloġiċi u soċjali. Dawn ir-riskji huma wkoll riskju ekonomiku għall-prestazzjoni finanzjarju fit-tul li ma jkunx rifless fl-analiżi finanzjarja konvenzjonali. Dan iwassal għal allokazzjoni ħażina tal-kapital.
Responsabbiltà aħjar tar-riskji sistemiċi kkawżati minn degradazzjoni ambjentali u użu żejjed tar-riżorsi u nuqqas ta’ azzjoni ppreżentat mit-trajettorji attwali għal żmien qasir tas-suq għandhom jiġu integrati fid-dikjarazzjonijiet finanzjarji, ir-regolamentazzjoni tal-kontabbiltà u r-rappurtar integrat. L-iskarsezza tar-riżorsi u r-riskji ambjentali għandhom jiġu inkorporati f’leġiżlazzjoni finanzjarja li fost oħrajn tikkonċerna l-klassifikazzjonijiet tal-kreditu, ir-rekwiżiti kapitali, l-assigurazzjonijiet, l-informazzjoni finanzjarja tal-prodott, il-kontabbiltà u l-verifika. Is-swieq kapitali jistgħu jiġu orjentati mill-ġdid lejn is-sostenibbiltà fit-tul permezz tal-integrazzjoni ta’ fatturi ambjentali, soċjali u ta’ governanza. Riskji ambjentali għoljin għandhom ikunu riflessi f’rekwiżiti kapitali ogħla.
Qafas ċar u ġdid ta’ politika huma meħtieġ wkoll biex jippermetti lill-investituri privati u istituzzjonali li jbiddlu l-paradigma ta’ investiment tagħhom lejn investimenti sostenibbli fit-tul. Dawk li jfasslu l-politika għandhom iwasslu ċ-ċertezza legali neċessarja biex jinħolqu investimenti u strateġiji tan-negozju effiċjenti fl-użu tar-riżorsi.
Minflok kontradizzjoni, hemm interessi u benefiċċji reċiproċi bejn in-negozju u l-ambjent. It-tensjoni fl-industriji kollha hija bejn kumpaniji li jibbażaw in-negozju tagħhom fuq l-innovazzjoni u l-effiċjenza fl-użu tar-riżorsi u dawk li huma magħluqa f’politiki u kundizzjonijiet tas-suq iffurmati għall-kundizzjonijiet tal-passat.
Industrijalizzazzjoni mill-ġdid Ewropea tista’ tkun ibbażata biss fuq negozji effiċjenti fl-użu tar-riżorsi u innovattivi. Il-bidla għandha tibda b’urġenza biex jiġi evitat li tingħalaq fi strutturi ineffiċjenti fl-użu tar-riżorsi.
Il-bini jirrappreżenta 40 fil-mija tal-użu finali tal-enerġija tal-UE, u 36 fil-mija tal-emissjonijiet tas-CO2. Dan huwa għaliex hija meħtieġa enfasi speċjali fuq l-effiċjenza fl-użu tar-riżorsi tal-ambjent mibni u l-bini.
“Bini sostenibbli” huwa kunċett kultant imnaqqas sabiex ikopri għażliet materjali jew effiċjenza fl-enerġija biss. Madankollu, il-kunċett huwa ferm usa'. Sabiex il-bini jkun sostenibbli, iċ-ċiklu tal-ħajja tal-bini kollu jrid jiġi indirizzat, mill-ippjanar arkitettoniku, l-inġinerija strutturali u d-disinn għall-kostruzzjoni u l-għażliet tal-materjali sal-operat, il-modifika u t-tiġdid tad-disponiment finali. Għandna bżonn ukoll li l-ippjanar tal-użu tal-art intelliġenti u sostenibbli u l-infrastruttura ekoloġika jiġu inkorporati fil-qafas għall-bini sostenibbli. L-ippjanar urban u s-soluzzjonijiet tat-trasport wkoll għandhom rwol ewlieni sabiex tinbena soċjetà sostenibbli.
Meta jiġu stabbiliti standards għal bini sostenibbli, huwa meħtieġ livell għoli ta’ ambizzjoni. Ir-rinnovazzjonijiet jitwettqu pjuttost rarament, u għalhekk huwa fl-interess tas-soċjetà u s-sid tal-bini li jagħmlu dak li hu xieraq. Ir-rinnovazzjonijiet kollha li jsiru issa għandhom jimmiraw lejn l-ogħla livell li jista’ jinkiseb ta’ effiċjenza fl-użu tar-riżorsi.
Peress li 90 fil-mija tal-unitajiet ta’ abitazzjoni tar-residenti tal-2050 diġà jeżistu, il-politiki ambizzjużi li jappoġġaw ir-rinnovazzjonijiet tal-bini eżistenti huma deċiżivi għal ambjent mibni futur bi prestazzjoni għolja u effiċjenti fl-użu tar-riżorsi. Ir-rinnovazzjonijiet iġibu bosta benefiċċji fuq firxa wiesgħa ta’ kwistjonijiet bħall-kwalità tal-arja ta’ ġewwa u żieda fid-domanda għall-SMEs li jiffurmaw il-maġġoranza tas-settur Ewropew tar-rinnovazzjoni, u li huwa settur li ma jistax jiddelokalizza x-xogħlijiet tiegħu mill-Ewropa.
Għad hemm inkonsistenza kbira fis-settur fir-rigward tad-definizzjoni ta’ bini sostenibbli u materjali tal-kostruzzjoni. Il-kunċett ta’ bini sostenibbli huwa dgħajjef minħabba n-nuqqas ta’ armonizzazzjoni, li jġarrab spiża għolja, nuqqas ta’ fiduċja, komunikazzjoni kumplessa u valutazzjoni komparattiva kważi impossibbli għas-settur kollu.
L-ostakoli għall-isfruttament tal-potenzjal tar-riżorsi li jinsabu fil-bini ta’ spiss huma ekonomiċi: ir-rimi fil-miżbliet jiswa inqas mill-ġbir, it-tqassim u r-riċiklaġġ. Barra minn hekk, ħafna Stati Membri ma għandhomx infrastruttura tar-riċiklaġġ.
L-inċentivi u l-obbligi jwasslu għal ippjanar aħjar tal-użu tar-riżorsi u għażliet sostenibbli tal-materjali tul iċ-ċiklu kollu tal-ħajja.
Il-kejl tal-progress
L-immaniġġjar effettiv tar-riżorsi jeħtieġ il-kejl, u l-kejl jeħtieġ indikaturi miftiehma b’mod komuni u l-parteċipazzjoni tal-partijiet kollha.
Għalhekk l-Unjoni Ewropea trid tiżviluppa indikatur ewlieni vinkolanti għall-effiċjenza fl-użu tar-riżorsi. Madankollu, indikatur ewlieni mhuwiex biżżejjed biex jitkejjel il-progress. Jeħtieġ li jkun ikkomplementat minn subindikaturi għall-aspetti differenti tal-effiċjenza fl-użu tar-riżorsi. Subindikaturi jagħmluha aktar faċli biex wieħed jara liema kompromessi huma l-aktar kosteffiċjenti u raġonevoli.
Huwa faċli li wieħed jifhem l-importanza tal-indikaturi meta dan jaħseb dwar il-kontabbiltà. Il-kumpaniji jħabbru l-qligħ kontabilizzat tagħhom perjodikament, kif irrappurtat abbażi ta’ standards tal-kontabbiltà. In-numru fuq il-qligħ kontabilizzat juri l-ammont ta’ flus li tkun kisbet kumpanija matul perjodu partikolari. Diversi subindikaturi finanzjarji jagħmluha possibbli li wieħed jara dak li kkawża l-iżbilanċi jew ħoloq il-profitti ta’ kumpanija.
Jekk kull kumpanija rrappurtat il-flussi finanzjarji tagħha skont is-sistemi ppreferuti tagħha stess u jekk dan ir-rappurtar kien volontarju, l-ebda dejta ma tkun komparabbli jew sinifikanti. Għal raġunijiet simili, l-indikaturi għall-effiċjenza fl-użu tar-riżorsi huma utli. Il-konsum tar-riżorsi ta’ kull Stat Membru kif ukoll il-konsum tar-riżorsi tas-setturi pubbliċi u privati għandhom jitkejlu b’mod uniformi. L-indikaturi għandhom iqisu wkoll l-importazzjonijiet, mhux oġġetti manifatturati domestikament biss. Fil-livell tal-kumpaniji, il-kontabbiltà tar-riżorsi tfisser l-iżvilupp ta’ metodi simili bħal fil-kontabbiltà finanzjarja.
Abbażi tal-indikaturi, l-UE għandha tistabbilixxi mira ambizzjuża li tiggwida għall-effiċjenza fl-użu tar-riżorsi u tħalli firxa wiesgħa ta’ għażliet għal mudelli ta’ negozju u għażliet ta’ politika innovattivi.
OPINJONI tal-Kumitat għall-Impjiegi u l-Affarijiet Soċjali (1.6.2015)
dwar effiċjenza fl-użu tar-riżorsi: lejn ekonomija ċirkolari
Rapporteur għal opinjoni: Tiziana Beghin
Il-Kumitat għall-Impjiegi u l-Affarijiet Soċjali jistieden lill-Kumitat għall-Ambjent, is-Saħħa Pubblika u s-Sikurezza tal-Ikel, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Jiddispjaċih dwar l-irtirar tal-pakkett leġiżlattiv tal-ekonomija ċirkolari li d-dispożizzjonijiet tiegħu, fis-settur tal-immaniġġjar tal-iskart tal-UE biss, kienu se jikkontribwixxu għal ħolqien ta' madwar 180 000 impjieg, u jħeġġeġ lill-Kummissjoni tressaq proposta ġdida bbilanċjata sal-aħħar tal-2015 li hija mill-inqas ambizzjuża daqs l-ewwel waħda, akkompanjata minn valutazzjoni tal-impatt bir-reqqa u b'enfasi fuq il-kwistjoni li ma jkunx hemm iġġenerar tal-iskart mill-bidu nett;
2. Jirrimarka l-fatt li s-settur tas-servizzi ambjentali wera reżiljenza qawwija anke fis-snin tal-kriżi ekonomika u jenfasizza li ekonomija ċirkolari żviluppata sew għandha l-potenzjal li tiġġenera miljuni ta' impjiegi ġodda mhux rilokabbli madwar l-Ewropa li jeħtieġu livelli differenti ta' ħiliet, filwaqt li jiġu rispettati d-drittijiet tal-ħaddiema u l-ftehimiet kollettivi; jirrimarka li biex jinkiseb il-potenzjal sħiħ tagħha, jeħtieġ bidla fil-fehim tas-soċjetà dwar l-importanza kruċjali tal-effiċjenza fl-użu tar-riżorsi; jenfasizza li l-gvernijiet jeħtiġilhom jiżguraw approċċ ta' politika koerenti u integrat bħala appoġġ għal din il-bidla u li għandhom jinħolqu l-opportunitajiet biex jinkisbu l-ħiliet ġodda meħtieġa għall-ekonomija ċirkolari;
3. Jenfasizza li ekonomija ċirkolari twassal għal tkabbir sostenibbli u inklużiv u għandha impatti pożittivi dejjiema fuq is-suq tax-xogħol, filwaqt li tippermetti l-ħolqien ta' impjiegi ta' kwalità u sostenibbli u tistimola l-innovazzjoni; jikkunsidra li politika industrijali Ewropea ġenwina, ibbażata fuq is-sostenibbiltà ekonomika u ambjentali u mmirata biex tegħleb il-mudell tan-negozju "ħu-oħloq-uża-armi", hija kisba essenzjali;
4. Jinsisti li ekonomija ċirkolari tipproduċi impjiegi mxerrda, mhux ċentralizzati, fejn għaldaqstant issostni lill-SMEs, tgħin biex tiġi trattata l-kwistjoni tal-livell għoli ta' qgħad fir-reġjuni l-fqar li ġew affettwati mill-globalizzazzjoni u d-deindustrijalizzazzjoni, tnaqqas l-inugwaljanza u tilħaq l-objettivi tal-politika ta' koeżjoni tal-UE; jenfasizza l-importanza tar-rwol tal-awtoritajiet lokali u reġjonali fl-ippjanar ta' dan l-iżvilupp u fl-appoġġ tiegħu;
5. Jirrikonoxxi r-rwol importanti mwettaq mill-intrapriża soċjali, mhux l-inqas f'termini ta' titjib ta' opportunitajiet ta' impjieg għal dawk esklużi mis-suq tax-xogħol, pereżempju fis-settur tat-tiswija u tal-użu mill-ġdid; jemmen li l-ekodisinn li jassisti fit-tiswija, l-użu mill-ġdid u r-riċiklaġġ, huwa parti integrali mill-ekonomija ċirkolari;
6. Jenfasizza li filwaqt li l-attivitajiet tal-ekonomija ċirkolari mhumiex intensivi fl-użu tagħhom tar-riżorsi, huma intensivi fl-użu tax-xogħol meta mqabbla ma' ekonomija konvenzjonali, u għaldaqstant għandhom potenzjal għoli għall-ħolqien tal-impjiegi; jistieden lill-Istati Membri jipprovdu protezzjoni komprensiva lis-saħħa fuq il-post tax-xogħol tal-impjegati, b'mod partikolari fis-setturi fejn prodotti li fihom kontenut partikolarment perikoluż huma riċiklati; jinnota li dawn l-attivitajiet għandhom, għaldaqstant, jingħataw prijorità fl-investiment Ewropew, partikolarment mill-Fond Ewropew għalInvestimenti Strateġiċi (FEIS);
7. Jemmen li l-investiment f'miżbliet u l-inċinerazzjoni tal-iskart jiddevja r-riżorsi li jistgħu jiġu investiti f'attivitajiet għall-ħolqien tal-impjiegi bħall-prevenzjoni tal-iskart, l-użu mill-ġdid, it-tiswija u l-preparazzjoni għall-użu mill-ġdid; jistieden lill-Kummissjoni tiżgura li l-finanzjament taħt il-politika ta' koeżjoni tal-UE jiffoka fuq attivitajiet tal-ekonomija ċirkolari u ma jkunx assenjat għall-miżbliet u l-inċinerazzjoni tal-iskart;
8. Jemmen li ekonomija ċirkolari hija wieħed mill-elementi prinċipali li se tpatti għat-tnaqqis fl-impjiegi bi kwalifiki għoljin u fl-impjiegi ta' livell medju u toħloq impjiegi dejjiema li jeħtieġu livelli għoljin ta' ħiliet professjonali, pereżempju fir-riċerka u l-iżvilupp u fil-ħidma tal-ippjanar matul ċiklu tal-ħajja ta' prodott;
9. Jenfasizza li tranżizzjoni effikaċi u mogħnija bl-impjiegi lejn l-ekonomija ċirkolari teħtieġ antiċipazzjoni (jiġifieri l-identifikazzjoni tad-diskrepanzi fil-ħiliet), il-ġestjoni tat-trasformazzjoni proattiva u l-ippjanar fit-tul, anke f'kuntest ta' industrijalizzazzjoni mill-ġdid, speċjalment fiż-żoni l-aktar milquta mill-kriżi ekonomika; jinnota, għaldaqstant, l-importanza tal-edukazzjoni, it-taħriġ vokazzjonali u l-kwalifikazzjoni mill-ġdid tal-ħaddiema, speċjalment fis-setturi li jużaw ir-riżorsi b'mod effiċjenti u l-importanza tad-djalogu soċjali dwar l-aġenda tal-ekonomija ċirkolari; jitlob għal miżuri li se jtejbu l-kwalità tal-informazzjoni, pariri u gwida disponibbli dwar il-karrieri u l-ħiliet meħtieġa għall-kapitalizzazzjoni fuq l-opportunitajiet ta' impjieg ipprovduti mill-ekonomija ċirkolari;
10. Jinnota li, fi tranżizzjoni lejn ekonomija ċirkolari, trasformazzjoni interna u ridefinizzjoni tal-impjiegi jistgħu jaffettwaw is-setturi b'sehem għoli fil-produzzjoni tal-emissjonijiet; jistieden, b'konsegwenza ta' dan, lill-Istati Membri u lill-Kummissjoni biex jaħdmu f'kollaborazzjoni mas-sħab soċjali u jiżviluppaw il-pjanijiet direzzjonali u l-mekkaniżmi ta' solidarjetà meħtieġa (jiġifieri l-appoġġ finanzjarju, l-inċentivi finanzjarji għall-inizjattivi intraprenditorjali, u l-użu ta' fondi tal-UE eżistenti għal taħriġ mill-ġdid u titjib tal-ħiliet) biex jittaffa l-impatt negattiv tat-tranżizzjoni fuq il-partijiet kollha involuti, prinċiparjament fuq ċerti kategoriji ta' ħaddiema u gruppi soċjalment vulnerabbli;
11. Jemmen bis-sħiħ li l-bidla lejn ekonomija ċirkolari teħtieġ azzjoni deċiżiva u inċentivi kemm mill-Istati Membri kif ukoll mill-Kummissjoni; jistieden lill-Istati Membri u lill-Kummissjoni jdaħħlu fis-seħħ ambjent regolatorju sod u jistabbilixxu politiki xierqa għall-użu mill-ġdid, it-tiswija u l-preparazzjoni għall-użu mill-ġdid; iħeġġeġ lill-Istati Membri jdaħħlu fis-seħħ inċentivi fiskali li jistimulaw l-iżvilupp ta' ekonomija ċirkolari, bħat-tneħħija tal-piż tat-taxxa minn fuq ix-xogħol u d-distinzjoni bejn rati ta' VAT skont il-ġerarkija tal-iskart, biex b'hekk l-effiċjenza fl-użu tar-riżorsi, ir-riċiklaġġ, ir-rinnovament u l-użu mill-ġdid ikunu aktar attraenti u jikkontribwixxu għall-ġenerazzjoni ta' tkabbir mogħni bl-impjiegi; jenfasizza li l-azzjonijiet meħuda ma jridu bl-ebda mod jirriżultaw fi tnaqqis tal-kopertura tal-assigurazzjoni soċjali tal-impjegati u jridu jirrispettaw id-drittijiet tas-sigurtà soċjali tal-ħaddiema;
12. Jistieden lill-Istati Membri jippromwovu l-ekonomija ċirkolari fost l-awtoritajiet lokali, reġjonali u muniċipali, li jirrappreżentaw l-aktar skala rilevanti fejn jistgħu jitwettqu l-attivitajiet assoċjati fuq bażi fit-tul;
13. Jenfasizza l-ħtieġa li jitnaqqas il-piż amministrattiv għan-negozji, b'mod partikolari l-SMEs u l-mikrointrapriżi, li jikkostitwixxu 99 % tan-negozji fl-Unjoni u joħolqu aktar minn 85 % tal-impjiegi fil-kontinent, filwaqt li jinżammu l-istess drittijiet soċjali għall-ħaddiema; ifakkar li, bħala parti minn approċċ proattiv, l-inċentivi fiskali u l-faċilitazzjoni tal-aċċess għall-kreditu għall-intrapriżi tas-settur jistgħu jirrappreżentaw lievi importanti;
14. Jenfasizza li tranżizzjoni lejn ekonomija sostenibbli u ċirkolari għandha tikkombina miri ambjentali ambizzjużi ma' ħtiġijiet soċjali b'saħħithom, inklużi l-promozzjoni ta' xogħol deċenti u l-kundizzjonijiet tax-xogħol sani u sikuri (jiġifieri l-assigurazzjoni li l-ħaddiema ma jkunux esposti għal sustanzi perikolużi fuq il-post tax-xogħol tagħhom);
15. Ifakkar fl-importanza li jiġu simplifikati l-obbligi tar-rappurtar għall-Istati Membri, inkluż li jiġu ċċarati l-metodi tal-kalkolu għall-miri tal-iskart muniċipali, tal-iskart tal-miżbliet u tal-iskart mill-imballaġġ;
16. Jistieden lill-Kummissjoni tiżgura li l-kwistjonijiet soċjali u ambjentali jittieħdu inkunsiderazzjoni fil-proċeduri tal-akkwist pubbliku, li huma vitali għall-promozzjoni tal-iżvilupp sostenibbli u t-tranżizzjoni lejn ekonomija ċirkolari;
17. Jistieden lill-operaturi differenti jiżviluppaw sħubiji pubbliċi-privati biex jottimizzaw l-istabbiliment ta' ekonomija ċirkolari fuq diversi oqsma;
18. Ifakkar li l-ġestjoni xierqa tal-iskart perikoluż għadha problematika, l-aktar għas-saħħa u s-sikurezza tal-ħaddiema; jilqa' f'dan il-kuntest ir-rieda li jissaħħu ż-żamma tar-rekords u t-traċċabbiltà billi jinħolqu reġistri tal-iskart perikoluż u jiġu identifikati l-kapaċitajiet u n-nuqqasijiet tas-sistemi tal-immaniġġjar tal-Istati Membri; jistieden lill-Istati Membri u lill-Kummissjoni jintroduċu l-istrumenti kollha meħtieġa għall-protezzjoni tal-ħaddiema li jiġu f'kuntatt mas-sustanzi perikolużi.
OPINJONI tal-Kumitat għall-Industrija, ir-Riċerka u l-Enerġija (2.6.2015)
Rapporteur għal opinjoni: Benedek Jávor
1. Ifakkar li l-Ewropa hija importatur nett ta' riżorsi naturali u li l-prezzijiet tar-riżosi żdiedu b'147 % fl-ewwel deċennju tas-seklu 21(1)1, biex l-ekonomija tal-Ewropa tkun partikolarment vulnerabbli; jemmen li, sabiex jiġu trattati l-isfidi globali u d-dipendenza tal-UE fuq ir-riżorsi, huwa essenzjali li l-effiċjenza fl-użu tal-enerġija u r-riżorsi tkun il-bażi tat-tiġdid industrijali Ewropew sabiex l-UE tkun tista' żżomm il-kompetittività tagħha fil-futur, ibbażata fuq setturi innovattivi, tistimola l-kapaċità ta' manifattura u tiġġenera impjiegi bi ħlas ġodda, sostenibbli u deċenti, inklużi impjiegi b'ħiliet speċjalizzati;
2. Jenfasizza li sabiex l-ekonomija ċirkolari timxi 'l quddiem, hemm il-ħtieġa ta' bidla fundamentali sabiex ir-riżorsi ma jinħlewx; iqis li din il-bidla teħtieġ li jingħataw sinjali xierqa lill-produtturi u lill-konsumaturi, bħal pereżempju permezz ta' qafas fiskali dinamiku u regolatorju, it-tħaffif tat-transizzjoni lejn ekonomija bbażata fuq enerġija rinnovabbli u l-mitigazzjoni tal-effett ta' rebound potenzjali; jemmen li hemm bżonn ta' taħlita ta' approċċi, b'rispett lejn is-sussidjarjetà fuq livelli varji ta' politika, inklużi iżda mhux limitata għal:
– internalizzazzjoni tal-esternalitajiet u promozzjoni tal-prinċipju ta' użu kaskata tar-riżorsi,
– użu ta' skart riċiklabbli bħala sors ewlieni affidabbli ta' materja prima permezz tal-iżvilupp ta' ċikli ta' materjali mhux tossiċi,
– iffokar fuq flussi ta' materjali ewlenin, it-trattament ta' prodotti intensivi fir-riżorsi, u l-ippremjar ta' dawk li qegħdin fuq quddiem,
– tfassil ta' mudelli ta' negozju li jagħtu inċentivi għall-għeluq taċ-ċirku tal-materjali u l-prodotti,
– iddisinjar ta' prodotti li jservu fit-tul, jistgħu faċilment jissewwew u jkunu magħmula minn komponenti li jistgħu faċilment jiġu użati mill-ġdid jew riċiklati,
– organizzar ta' loġistika sabiex prodotti li m'għadhomx jintużaw jistgħu b'mod faċli u effiċjenti jiġu ritornati lejn il-bidu tal-katina,
– li jimmiraw lejn regolamentazzjoni intelliġenti, li jżommu fis-seħħ prattiki ppruvati tajbin, is-simplifikazzjoni u/jew l-armonizzar tal-leġiżlazzjoni tal-UE fejn meħtieġ u l-iżgurar ta' implimentazzjoni aħjar;
3. Jenfasizza li t-titjib tal-użu tar-riżorsi permezz ta' rekwiżiti tad-disinn aħjar u permezz ta' leġiżlazzjoni dwar l-iskart li tiżgura ċaqliq 'il fuq fil-ġerarkija tal-iskart (biex b'hekk titrawwem il-prevenzjoni tal-iskart, l-użu mill-ġdid, il-preparazzjoni għall-użu mill-ġdid u r-riċiklaġġ), jistgħu jġibu ammont sostanzjali ta' tfaddil nett għan-negozji tal-UE, l-awtoritajiet pubbliċi u l-konsumaturi, stmat għal EUR 600 biljun, jew 8 % tal-fatturat annwali, filwaqt li jnaqqsu l-emissjonijiet totali tal-gassijiet serra annwali bi 2-4 %; jenfasizza li jekk il-produttività tar-riżorsi tiżdied bi 30 % sal-2030, din tista' tagħti spinta lill-PDG bi kważi 1 % u toħloq 2 miljun impjieg sostenibbli addizzjonali(2)1; ifakkar li l-effiċjenza fl-użu tar-riżorsi hija objettiv ta' prijorità tas-Seba' Programm ta' Azzjoni Ambjentali, li jenfasizza l-ħtieġa biex jiġu stimulati l-produzzjoni u d-domanda tal-konsumatur għall-prodotti u servizzi sostenibbli ambjentalment permezz ta' politiki li jippromwovu d-disponibbiltà, l-affordabilità, il-funzjonalità u l-attraenza tagħhom; jenfasizza li l-iskarsezza tar-riżorsi jeħtieġ timmira lejn id-diżakkoppjament sabiex jinżamm l-użu tar-riżorsi u ż-żieda fil-PDG fi ħdan il-limiti bijofiżiċi tal-pjaneta;
4. Jissottolinja l-importanza tal-miri tal-UE sabiex jinħolqu kundizzjonijiet ekwi;
5. Jagħmel enfasi fuq l-analiżi tal-Kummissjoni li turi li l-adozzjoni ta' miri ġodda dwar l-iskart toħloq 180 000 impjieg ġdid, tagħmel l-UE aktar kompetittiva u tnaqqas id-domanda għal riżorsi skarsi li jiswew ħafna flus(3)2; jiddispjaċih bl-irtirar tal-proposta leġiżlattiva dwar l-iskart(4)3, iżda fit-tħabbira tal-Viċi President Timmerman waqt is-sessjoni parzjali tal-Parlament f'Diċembru 2014, jara l-opportunità għal Pakkett dwar l-Ekonomija Ċirkolari (CEP) ġdid u aktar ambizzjuż, li għandu jiġi mressaq sa tmiem l-2015; jitlob għal proposta leġiżlattiva, abbażi ta' valutazzjoni tal-impatt, li tindirizza mhux biss flussi tal-iskart mid-djar iżda anke dawk industrijali u kummerċjali, u ta' miri kwantitattivi biex jitressqu sal-2015 bħala parti mis-CEP l-ġdid; jitlob biex is-CEP l-ġdid jindirizza flussi tal-iskart speċifiċi, inklużi l-iskart organiku, l-iskart minn tagħmir elettriku u elettroniku (WEEE) u l-iskart tal-kostruzzjoni;
6. Jitlob biex is-CEP jinkludi dispożizzjonijiet li jistabbilixxu, f'konformità mar-rakkomandazzjonijiet tal-Pjattaforma Ewropea għall-Użu Effiċjenti tar-Riżorsi(5)4, il-pakkett tal-UE dwar il-Klima u l-Enerġija u s-Seba' Programm ta' Azzjoni Ambjentali, qafas ta' politika komprensiv li b'mod sinifikattiv iżid l-indipendenza fir-riżorsi tal-Ewropa permezz ta' objettivi konkreti ta' politika u integrazzjoni aħjar u s-simplifikazzjoni ta' għodod tal-politika eżistenti, bħal permezz tal-implimentazzjoni sħiħa u t-tisħiħ tad-Direttivi dwar l-Ekodisinn u l-Ekotikkettar għal diversi tipi ta' prodotti u l-użu effiċjenti tar-riżorsi; jinsisti li l-għodod u l-miżuri jridu jiżguraw opportunitajiet reali għall-SMEs kif ukoll il-parteċipazzjoni attiva tagħhom bħala atturi ewlenin, iżda anke għall-impriżi tal-ekonomija soċjali u l-awtoritajiet lokali fl-ekonomija ċirkolari; jenfasizza li l-qafas għandu jinkludi politiki konkreti u l-ħolqien ta' impjiegi sostenibbli u lokali, jevita rekwiżiti amministrattivi sproporzjonati u jibqa' affordabbli għall-unitajiet domestiċi;
7. Jitlob biex is-CEP jinkludi dispożizzjonijiet li jipprovdu għal miżuri ta' appoġġ speċifiċi għall-SMEs, bħal miżuri biex jiġu promossi s-sensibilizzazzjoni, l-assistenza teknika, u l-aċċess għall-finanzi, l-informazzjoni u l-ħiliet; jappoġġja l-implimentazzjoni tal-Pjan ta' Azzjoni Ekoloġiku għall-SMEs tal-Kummissjoni u jilqa' t-twaqqif ta' Ċentru Ewropew tal-Eċċellenza fl-Effiċjenza tar-Riżorsi sabiex jipprovdi pariri u jgħin lill-SMEs li jridu jtejbu l-prestazzjoni tal-effiċjenza fir-riżorsi tagħhom;
8. Jenfasizza l-ħtieġa li tiġi garantita kompetizzjoni ġusta bejn kumpaniji privati u pubbliċi li jittrattaw l-iskart, anki meta jkun hemm monopolju tal-iskart muniċipali jew pubbliku li jorganizza s-sistema tal-ġbir;
9. Jistieden lill-Istati Membri u lill-Kummissjoni jsaħħu l-qafas regolatorju dwar ir-responsabbiltà estiża tal-produttur (EPR) u biex iżidu t-trasparenza fl-implimentazzjoni tal-iskemi tal-EPR; iqis li definizzjonijiet ċari u metodu komuni ta' kalkolu, ibbażati fuq data bbażata fuq evidenza u rekwiżiti minimi għall-iskemi EPR, huma kruċjali; jenfasizza l-ħtieġa li jitjiebu r-rekwiżiti tad-disinn għall-imballaġġ sabiex jitnaqqas l-użu tal-materjali u jittejjeb ir-riċiklaġġ;
10. Jitlob biex is-CEP jinkludi dispożizzjonijiet li jtejbu u jsaħħu l-implimentazzjoni tal-leġiżlazzjoni eżistenti, u li tiġi introdotta politika ta' ġestjoni tal-materjali sostenibbli fuq livell tal-UE, li tinvolvi l-partijiet interessati rilevanti kollha u b'approċċ taċ-ċiklu tal-ħajja mmirat lejn użu tal-materjali ekoeffiċjenti, durabbli u ambjentalment responsabbli – matul l-estrazzjoni, id-disinn, il-produzzjoni, il-konsum, il-manutenzjoni, l-immaniġġjar tal-iskart u l-użu mill-ġdid – kif ukoll bħala sostituzzjoni effiċjenti tas-sustanzi u l-materjali perikolużi; isostni, fir-rigward tal-unitajiet domestiċi, li l-miżuri msemmija hawn fuq m'għandhom qatt jaqbżu l-limiti tal-affordabbiltà ekonomika;
11. Jenfasizza li prodotti b'bażi bijoloġika u s-servizzi relatati jridu jiġu assenjati pożizzjoni speċjali fl-ekonomija ċirkolari; iħeġġeġ lill-Kummissjoni tieħu kont tal-objettivi tal-istrateġija dwar il-bijoekonomija tal-2012(6); iqis li l-injam sostenibbli u l-materjali bbażati fuq l-injam jistgħu jintużaw bħala sostituti għall-materjali mhux rinnovabbli fil-produzzjoni primarja, u b'hekk titkabbar is-sostenibbiltà tal-ekonomija ċirkolari tul il-katina kollha tal-valur;
12. Ifakkar fil-ħtieġa li jkunu żgurati livelli għolja ta' miżuri ta' saħħa u sikurezza okkupazzjonali skont ir-riskji speċifiċi li jħabbtu wiċċhom magħhom il-ħaddiema f'xi wħud minn dawn is-setturi;
13. Jenfasizza l-potenzjal tal-estrazzjoni minerarja urbana fir-riklamazzjoni tal-materjal tal-iskart u tat-tnaqqis tad-dipendenza tal-UE fuq l-importazzjonijiet ta' materja prima; jistieden lill-Istati Membri jimplimentaw bis-sħiħ il-leġiżlazzjoni dwar l-iskart, b'mod partikolari fir-rigward tal-vjeġġi ta' skart u tal-iskart perikoluż, kif ukoll biex itejbu l-attivitajiet ta' spezzjoni għall-ġlieda kontra it-trasferimenti tal-iskart illegali; jistieden lill-Kummissjoni tagħlaq kwalunkwe lakuna li tinsab fir-Regolament dwar Vjeġġi ta' Skart; jenfasizza l-ħtieġa li jiġu ffaċilitati d-domanda tas-suq għar-riċiklaġġ ta' materjali, l-inċentivi fis-suq tal-materja prima sekondarja, u l-ħtieġa għall-ħolqien ta' suq Ewropew għal prodotti riċiklati;
14. Jenfasizza l-potenzjal li l-użu mill-ġdid, it-tiswija, u t-tħejjija għall-użu mill-ġdid imtejba ta' prodotti joffru għall-ħolqien ta' impjiegi ta' kwalità għolja u sostenibbli, għall-iffrankar tar-riżorsi u għall-iżvilupp tar-rwol tal-ekonomija soċjali, l-intraprenditorija u l-atturi tal-SMEs, inklużi l-intrapriżi soċjali; jitlob li s-CEP l-ġdid jinkludi dispożizzjonijiet li jinċentivaw kemm l-użu mill-ġdid u kemm il-preparamenti għall-użu mill-ġdid permezz ta' miri kwantitattivi, li jiżguraw aċċess għal flussi tal-iskart permezz ta' ċentri tal-użu mill-ġdid approvati u li jappoġġja l-iżvilupp u l-konsolidazzjoni tal-użu mill-ġdid, l-infrastrutturi tat-tiswija u n-netwerks; jenfasizza l-ħtieġa li jiġi żgurat li jkun hemm standards aħjar tad-disinn tal-prodotti sabiex il-prodotti għall-konsumaturi jservu aktar, ikunu jistgħu jiżżarmaw faċilment, ikunu jistgħu jiġu aġġornati, jissewwew u jiġu riċiklati; jistieden lill-Kummissjoni tagħti mandat lill-Organizzazzjonijiet Ewropej għall-Istandardizzazzjoni biex jaħdmu b'mod attiv ma' rappreżentanti tal-SMEs u organizzazzjonijiet tal-konsumaturi u tas-soċjetà ċivili għal dan il-għan;
15. Iqis il-ħtieġa għal miżuri, fil-livell tal-UE, dwar il-ġlieda kontra l-obsolexxenza ppjanata; jistieden lill-Kummissjoni tikkunsidra testendi, pereżempju, il-garanziji legali minimi għall-prodotti tal-konsumatur, u tintroduċi klawżoli ta' tiswija fil-leġiżlazzjoni rilevanti li jeħtieġu lill-manifatturi soġġetti għad-Direttivi rilevanti (l-Iskart, l-Ekodisinn, il-WEEE, il-Batteriji, id-Drittijiet tal-Konsumatur) li jagħmlu l-informazzjoni rilevanti u affidabbli (bħal dwar it-tul tal-ħajja, it-trattament ta' tmiem il-ħajja, ir-riċiklabilità, iż-żarmar u l-impatti ambjentali) disponibbli bla ħlas lill-operaturi, lill-prokuraturi u lill-konsumaturi tal-użu mill-ġdid, sabiex jiffaċilitaw ix-xiri infurmat, l-aġġornamenti u t-tiswijiet, l-użu mill-ġdid u r-riċiklaġġ;
16. Jistieden lill-Istati Membri jinċentivaw l-użu mill-ġdid, it-tiswija u d-domanda għal prodotti li jservu permezz ta' strumenti min-naħa tad-domanda bħall-politika ta' żero VAT fuq it-tiswija u l-bejgħ ta' prodotti użati u t-tisħiħ tal-kriterji ekoloġiċi tal-akkwist pubbliku sabiex jinxtraw prodotti aktar effiċjenti fl-użu tar-riżorsi, li jaħlu anqas u li jkunu aktar riċiklabbli;
17. Jilqa' l-fatt li, fil-komunikazzjoni tagħha, il-Kummissjoni tindirizza diversi sfidi speċifiċi tal-iskart bħal prevenzjoni tal-iskart, l-iskart tal-baħar u l-ħela tal-ikel; jiġbed l-attenzjoni lejn l-impatt ekonomiku dirett fuq in-negozji u l-konsumaturi tal-ħela tal-ikel, minħabba l-ispejjeż tar-rimi tal-iskart u t-telf ekonomiku kkawżat minn rimi ta' ikel li jista' jerġa' jinbiegħ jew jittiekel (kull sena, fl-UE tintrema aktar minn 100 miljun tunnellata ta' ikel); ifakkar li kull euro li jintefaq fuq il-ġlieda kontra l-ħela tal-ikel jista' jipprevjeni 250 kg ta' ikel, li jiswa EUR 500, milli jinħela; jenfasizza l-potenzjal ambjentali u ekonomiku tar-riċirkolazzjoni ta' nutrijenti bejn iż-żoni urbani u dawk rurali, u tal-"għeluq taċ-ċirku" bejn il-bliet u l-industrija agrikola; iħeġġeġ lill-Kummissjoni tindirizza l-kwistjonijiet tal-iskart tal-ikel u taċ-ċirkulazzjoni mill-ġdid tan-nutrijenti fil-kuntest tas-CEP; jistieden lill-Kummissjoni tintroduċi skemi ta' ġbir separat tal-iskart tal-ikel u organiku (inkluż, fejn rilevanti, ġbir bieb bieb), u biex tagħti prijorità lill-ikkompostjar tal-materjal organiku;
18. Jenfasizza li huwa importanti li l-Kummissjoni u l-Istati Membri jippromwovu l-ħolqien ta' progammi ta' simbjożi industrijali li jappoġġjaw sinerġiji industrijali għall-użu mill-ġdid u r-riċiklaġġ, u li jgħinu lill-kumpaniji – b'mod partikulari lill-SMEs – jiskopru kif l-enerġija tagħhom, l-iskart u l-prodotti sekondarji jistgħu jservu ta' riżorsi għall-oħrajn; jiġbed l-attenzjoni lejn kunċetti simili, bħal "minn nieqa sa nieqa" u l-ekoloġija industrijali;
19. Jappella lill-kumpaniji prinċipali tal-produzzjoni u d-distribuzzjoni u lil dawk l-Istati Membri li fetħu s-swieq tagħhom għall-prodotti ta' dawn il-kumpaniji biex jistabbilixxu, skont il-kundizzjonijiet tas-suq, punti tal-ġbir u tat-teħid lura għal makkinarju u tagħmir użat sabiex materja prima sekondarja miksuba mir-riċiklaġġ tkun tista' tintuża mill-ġdid direttament skont il-kundizzjonijiet tas-suq;
20. Jenfasizza l-ħtieġa għal qafas fiskali skont il-prinċipju ta' "min iniġġes iħallas", li jipprovdi s-sinjali t-tajba għall-investiment fl-użu effiċjenti tar-riżorsi, l-immodernizzar tal-proċessi ta' produzzjoni u l-manifattura ta' prodotti li jissewwew aktar u li jservu aktar (pereżempju taxxi aktar baxxi fuq l-attivitajiet ta' servizzi ta' tiswija u taxxi ogħla fuq prodotti b'użu intensiv tar-riżorsi, mhux riċiklabbli u prodotti b'użu uniku); jitlob li jsir progress f'dan il-qasam biex jiġi segwit mill-Istati Membri bħala parti mill-proċess tas-Semestru Ewropew(7); jistieden lill-UE u lill-Istati Membri jeliminaw gradwalment is-sussidji li jagħmlu ħsara lill-ambjent u biex jintroduċu tariffi adegwati fuq attivitajiet ineffiċjenti mil-lat tar-riżorsi, bħar-rimi fil-miżbliet u l-inċinerazzjoni ta' materjali li jistgħu jiġu rkuprati u riċiklati;
21. Jirrimarka li l-effiċjenza fl-użu tar-riżorsi tista' tgħin lin-negozji tal-UE jisfruttaw is-swieq tal-ekoindustriji li qed jikbru malajr, iżda jinnota li l-investiment f'mudelli kummerċjali innovattivi, f'ħafna każijiet, mhuwiex previst b'mod xieraq; jistieden lill-Kummissjoni tistabbilixxi bażi politika xierqa għall-ekonomija ċirkolari; jistieden lill-Kummissjoni u lill-Bank Ewropew tal-Investiment jiżguraw li l-Fond Ewropew għall-Investimenti Strateġiċi (FEIS) jappoġġja l-objettivi tal-effiċjenza fl-użu tar-riżorsi u l-enerġija – inkluża l-effiċjenza mtejba fl-użu tal-enerġija tal-bini (inkluża l-akkomodazzjoni soċjali) u l-iżvilupp ta' SMEs ambjentalment sostenibbli u innovattivi, in-negozji li għadhom kemm jiftħu (start-ups) u l-intraprendituri – u jsaħħaħ is-servizzi ta' konsulenza dwar l-użu effiċjenti tar-riżorsi; jitlob biex il-finanzjament allokat għall-Programm għall-Kompetittività tal-Intrapriżi u l-SMEs tal-UE (COSME), l-Orizzont 2020, u l-Fondi Strutturali u ta' Investiment Ewropej ikun aktar iffokat fuq l-iżvilupp ta' soluzzjonijiet sostenibbli, innovattivi u effiċjenti fl-użu tar-riżorsi u fuq mudelli kummerċjali ġodda (bħall-kiri jew sistemi ta' servizz ta' prodotti), u li jtejbu l-effiċjenza tad-disinn u l-materjal tal-prodott fil-prestazzjoni tal-prodott u l-proċessi; jistieden lill-Kummissjoni biex twaqqaf l-użu tal-fondi tal-UE għal rimi f'miżbla, u, sabiex tiġi evitata l-ħela ta' materjali ta' valur u l-ħolqien ta' effetti ta' saturazzjoni (lock-in effects) u sitwazzjonijiet ta' kapaċità żejda, jieqfu milli jippromwovu u jinvestu f'infrastruttura biex l-iskart jiġi kkonvertit f'enerġija;
22. Jenfasizza li l-UE għandha ekonomija miftuħa, involuta f'importazzjonijiet u esportazzjonijiet f'suq globali; jiġbed l-attenzjoni lejn il-ħtieġa li tiġi indirizzata l-isfida globali tat-tnaqqis ta' riżorsi fil-livell internazzjonali; jistieden lill-Kummissjoni u lill-Istati Membri jappoġġjaw b'mod attiv il-ħidma tal-Bord Internazzjonali għar-Riżorsi fi ħdan il-Programm tan-Nazzjonijiet Uniti għall-Ambjent (UNEP), u jinvestigaw kwistjonijiet ta' riżorsi kritiċi dinjija u jiżviluppaw soluzzjonijiet prattiċi għal dawk li jfasslu l-politika, l-industrija u s-soċjetà;
23. Jistieden lill-Kummissjoni tagħmel aktar enfasi fuq il-ħtieġa li jiġu żviluppati l-ħiliet professjonali rilevanti, u jirrimarka li s-CEP għandu jinkludi miżuri u finanzjament għal programmi ta' edukazzjoni u taħriġ għall-ħaddiema u għan-nies qiegħda;
24. Jenfasizza li ż-żieda fl-effiċjenza fl-użu tal-enerġija tista' tnaqqas id-dipendenza tal-UE fuq l-enerġija u l-faqar enerġetiku, li jolqot madwar 125 miljun ċittadin Ewropew; josserva li jaqbel li l-effiċjenza enerġetika titqies bħala unità separata ta' sors ta' enerġija, li t-tkabbir tagħha jikkontribwixxi b'mod sostanzjali għall-iżvilupp tal-industrija tal-UE, għall-ħolqien tal-impjiegi u l-moderazzjoni tal-kontijiet tal-enerġija tan-nies.
1 Skont McKinsey Global Institute, il-prezzijiet tal-enerġija żdiedu b'190 %, l-ikel b'135 % u l-materjali b'135 %. Ara "Resource revolution: Meeting the world’s energy, materials, food, and water needs", Novembru 2011, p. 30 (http://www.mckinsey.com/insights/energy_resources_materials/resource_revolution) .
1 Il-komunikazzjoni tal-Kummissjoni tat-2 ta' Lulju 2014 bit-titolu "Tranżizzjoni għal ekonomija ċirkolari: programm ta' skart żero għall-Ewropa" (COM(2014)0398).
3 Proposta għal direttiva tal-Parlament Ewropew u tal-Kunsill li temenda d-Direttivi 2008/98/KE dwar l-iskart, 94/62/KE dwar l-imballaġġ u l-iskart mill-imballaġġ, 1999/31/KE dwar ir-rimi ta' skart f'terraferma, 2000/53/KE dwar vetturi li m'għadhomx jintużaw, 2006/66/KE dwar batteriji u akkumulaturi u skart ta' batteriji u ta' akkumulaturi, u 2012/19/UE dwar skart ta' tagħmir elettriku u elettroniku (COM(2014)0397).
4 Il-Manifest u Rakkomandazzjonijiet tal-Politika tal-Pjattaforma Ewropea għall-Użu Effiċjenti tar-Riżorsi (EREP), Marzu 2014:http://ec.europa.eu/environment/resource_efficiency/documents/erep_manifesto_and_policy_recommendations_31-03-2014.pdf
Ninnovaw għal Tkabbir Sostenibbli: Bijoekonomija għall-Ewropa (COM(2012)0060), (SWD(2012)0011), http://ec.europa.eu/transparency/regdoc/rep/1/2012/MT/1-2012-60-MT-F1-1.Pdf.
Green Budget Europe, 2015, Country-Specific Recommendations in Support of the European Semester Process, paġna 6 http://www.foes.de/pdf/2015-02-25_CSR%20Recommendations_FINAL.pdf.